text:
अब का केहे जाए हमर चलती होतिस ते हम बतातेन. सबो के अपन निरनय होथे. सोचे बिचारे के जगा सबो मेरन रइथे. बनाने वाला के बनवट मा कोनो प्रकार के कमी नइ राहय. कमी खोजइया के मन ला कोन टमरय. निरनय लेहे मा मुखिया सियान के चलती आवत हे अउ चलतेच रहना चाही. सुरता के आंखी घलो होवत होही अइसे काबर लागथे काबर के खियाए सिराए असन गोठ बात ला सबो के सामने लानना कतक बड़ बात होगे. एकरे सेती जेकर चलती हे तेकरे चलना चाही.
पतियाए रेहे तभे आजो निभाव होवत हे
आगू कोन बाढ़गे अउ कोन पाछू डाहर पछुवागे. आज के सोंचे मा अब कांही नइ धरे हे. सबो झन अपन मिहनत क ले आगू पाछू ला कभू नइ सोंचे सकंय. परिया परे खेती खार के चिंता किसान नइ करही ते कोन करही. सुकाल दुकाल के सेती आगू पाछू होनच परथे. सरग भरोसा रेहे मा बरसा के मुंह ला ताकत राह. बने बरसगे ते बने बने नइते फेर का करे सकत हस. आज काल किसानी छोड़के आने काम करइया मन शहर कोती के डहर ला रोज नापत हें. कोनो ठिनठिनी गाड़ी मा नइते कोनो फटकटी ढंगाएच मिलही. फेर खेती अपन सेती अइसे कहिके लगे रेहेन अउ निभाव करतेच रेहेन तभे तो आजो शहर ले गांव लहुट के आना परथे. निभाव करना हे ते अपन पुरखउती मा लहुटनाच परही.
ओदरी अउ एदरी मा का फरक हे
रास ला कुढ़ोके कलारी ला धरे धरे एक भांव किंदरके बता देथे के ओदरी अउ एदरी मा का फरक हे. कमिया ओतकेच कमाईन. सबो पूंजी पसरा ला साल के साल धरती माता के जतन करे मा लगाइन. कतका हरियर होगे महतारी के कोरा अउ ओकर जतन करइया के मन कइसे हरियागे एला कथें ममता के दुलार. तें करबे तभे पाबे. सबो किसम के धूप छांव ला भोगत रहिबे तभे तो तोला अपन परिवार बर सुख मिलही. काखर सेती कोन खटावट हे तेला आज तक कोनो अपन बिचार मा नइ नाने सकय. सब होवत आवत हे. मन ला मढ़ाए बर केहे जाथे के देख मोर सेती कतका सुख ला भोगत हे. फरक करबे त फरक दिखथे नइ ते एहू दरी सब ओइसनेच हाबय.
पलथिया के जेवन पानी जेंवत रा
सुखरू के जिनगी मा बस एके सपना हे के घर जिनगी बने चलत रहय अउ एक मुठा चांऊर बर कोनो झन लुलुवावंय. सबो झन के सोंचइया ला फुरथे घलो. अन्न कुंवारी के मान सम्मान होना जरूरी हे. तभे तो बने पलथिया के धरती माता के कोरा मा बइठे जेवन पानी जेंवत खावत चलत अउ फभत हे. अलकरहा जेंवई घलो बने नोहय तेला सबो जानत हे. दिन बादर के संसो करत कतको योजन के चिंता आज के विज्ञानी मन रोजेच कर डारथें. तें केहे नइ पाए झोंकइया सुन डारे हे तइसे लागथे. कतका सुख अउ होही ए संसार मा तेला खोजइया खोजतेच हावय अउ पावत घलो हावय. फेर चरदिनिया झन होवय.
ये भी पढ़ें: छत्तीसगढ़ी व्यंग्य- कऊंआ बर मोती अउ हंस बर गोटी
झुके अउ रुके मा काकरो नइ बिगड़य
चलन के सेती कई पईत आंही बांही झांके बर पर जथे. आदमी भोरहा खा जथे अउ निटोरे असन करे ला धर लेथे. आज देखले एक मुठा मा संसार हावय. पहली पसर भर मा नइते ठोम्हाभर मा नइ अमावत रिहित तेन मुठा भर मा अमागेहे. थोरको कांही जनवाना हे ते तुरतेच जनवाले तेखरे सेती नियाव के हिसाब करइया कोती सबो के धियान रहना चाही. हियाव करइया ककरो बिगाड़ होही अइसे नइ सोंचय चार झन ला पतियाके चलना आज के मांग होगे हे अइसे होना जरूरी हे.
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh Articles, Chhattisgarhi article, Chhattisgarhi Special, Chhattisgarhi urban culture


c: text/html

text:
Radostný pozdrav z římského vězení
1-2Milí křest'ané ve Filipech, přijměte pozdrav ode mne i Timotea. Vám všem, vašim správcům a pomocníkům přejeme milost a pokoj od našeho nebeského Otce a od Ježíše Krista, našeho Pána.
3-5Kdykoliv si na vás vzpomenu, děkuji za vás všechny Bohu, že od chvíle, kdy jste poprvé slyšeli radostné poselství o Kristu, nepřestali jste mi pomáhat v jeho šíření. Za to jsem velmi vděčen. 6Nepochybuji, že když Bůh své dobré dílo u vás započal, dovede je až k slavnému konci v den Kristova návratu.
7Nemohu o vás smýšlet jinak; stali jste se mi zvlášt' blízkými svou vnitřní účastí na všem, co jsem prožíval, at' už to bylo ve vězení nebo na svobodě, při obhajování pravdy o Kristu. 8Bůh ví, jak po vás všech toužím. Láska, kterou mne naplňuje Ježíš, mne táhne k vám.
9Prosím Boha, aby vás obdaroval poznáním a moudrostí a zdokonalil vás v lásce, 10abyste vždy správně rozlišovali dobré od zlého a neposkvrnili se ničím špatným až do příchodu Ježíšova. 11Každý váš skutek at' svědčí o Kristově moci ve vás a oslavuje tak Boha.
Pavlovo utrpení prospělo jiným
12Chci vám sdělit, bratři, že moje uvěznění se stalo vynikající reklamou pro Kristovu věc. 13I ten poslední písař u soudu totiž ví, že mým jediným proviněním je má víra v Krista, 14a zdá se, že ostatním bratřím to pomohlo zbavit se strachu, takže teď o Kristu hovoří daleko otevřeněji než dříve. 15Je sice pravda, že někteří to dělají jen ze závisti a ctižádosti, aby také získali pověst neohrožených kazatelů, a myslí si, že jim tady ve vězení budu závidět jejich úspěchy. 16Ale jiní mluví o Kristu z lásky k němu a ve mně vidí obhájce jeho učení. 17At' však už rozhlašují Krista z pohnutek čistých nebo s postranními úmysly, jen když je hlásána zvěst o Kristu. Z toho se mohu vždy jen radovat.
Kdo je připraven pro Krista zemřít, ten umí i žít
18Vím, že soudní přelíčení tak či onak povede k dobrému. To mi zaručují vaše modlitby i Duch svatý, který stojí při mně. 19-20Proto doufám a těším se na to, že budu moci mluvit stejně směle, jak jsem to dělal dosud, a že z této pře vyjde Kristus vítězně, at' už sám vyváznu se zdravou kůží či nikoliv. 21Vždyt' mým životem je Kristus, a proto i smrt mi bude ziskem. 22Zůstanu-li ovšem na živu, mohl bych ještě být užitečný lidem. 23Takže kdybych měl možnost volit, sám nevím, čemu bych dal přednost: zemřít a být s Kristem (to by mě přitahovalo nejvíc), 24anebo žít dál kvůli vám, což by bylo zase potřebnější. 25Ale nějak cítím, že mne ještě mezi vámi čeká práce, a tak se kloním k přesvědčení, že tentokrát tu ještě zůstanu, 26abyste rostli v radostné víře a měli v mém vysvobození další důvod k oslavě Krista.
27Bez ohledu na můj příští osud myslete však na to, abyste žili tak, jak se sluší na Kristovy vyznavače. A at' už vás budu moci navštívit nebo o vás jen uslyším, chci se dovídat, že držíte pevně pohromadě, spojeni úsilím o šíření Kristova poselství 28přes všechny zuřivé útoky nepřítele. Ten v tom bude vidět předzvěst své záhuby, ale pro vás je to důkaz, že Bůh je s vámi a že vám dal věčný život. 29Vždyt' vám bylo dopřáno nejen v Krista uvěřit, 30ale také pro něho trpět ve stejném boji, jaký vedu já.
1मसीह यीसू म फिलिप्पी सहर के जम्मो संत, कलीसिया के अगुवा अऊ डीकन मन ला, मसीह यीसू के सेवक पौलुस अऊ तीमुथियुस कोति ले ए चिट्ठी मिलय। में पौलुस ह ए चिट्ठी ला लिखत हवंव।
2हमर ददा परमेसर अऊ परभू यीसू मसीह ले तुमन ला अनुग्रह अऊ सांति मिलय।
धनबाद अऊ पराथना
3जब भी मेंह तुमन ला सुरता करथंव, मेंह अपन परमेसर ला धनबाद देथंव। 4मेंह हमेसा अपन जम्मो पराथना म तुमन जम्मो झन बर आनंद के संग पराथना करथंव। 5काबरकि सुरू से लेके अब तक तुमन सुघर संदेस के परचार म सहभागी रहे हवव। 6अऊ मोला ए बात के भरोसा हवय कि जऊन ह तुमन म ए बने काम सुरू करे हवय, ओह एला मसीह यीसू के आय के दिन तक पूरा करही।
7एह मोर बर उचित ए कि मेंह तुमन जम्मो झन के बारे म ए किसम ले सोचंव, काबरकि तुमन मोर हिरदय म बसे हवव; अऊ चाहे मेंह जेल म रहंव या सुघर संदेस के बचाव अऊ सुघर संदेस ला मजबूत करे म रहंव, तुमन जम्मो झन मोर संग परमेसर के अनुग्रह म भागीदार हवव। 8परमेसर ह मोर गवाह ए कि कइसने मेंह मसीह यीसू के मया के संग, तुमन जम्मो झन ला चाहथंव।
9अऊ मोर ए पराथना अय कि तुम्हर मया ह गियान अऊ समझ के संग अऊ बढ़त जावय, 10ताकि तुमन समझ सकव कि का ह सबले बने ए अऊ तुमन मसीह के आय के दिन तक सुध अऊ निरदोस बने रहव, 11अऊ धरमीपन के ओ फर ले भर जावव, जऊन ह यीसू मसीह के जरिये आथे, अऊ ए किसम ले परमेसर के महिमा अऊ परसंसा होवय।
पौलुस के जेल म रहई ह सुघर संदेस के फइलाव म सहायक होथे
12हे भाईमन हो, मेंह चाहथंव कि तुमन जानव कि जऊन कुछू मोर ऊपर बिते हवय, ओह सही म सुघर संदेस के बढ़ती म मददगार होईस। 13एकर नतीजा ए होईस कि महल के जम्मो सिपाही अऊ आने जम्मो झन म ए बात ह साफ हो गे हवय कि मेंह मसीह खातिर जेल म हवंव। 14मोर जेल म रहे के कारन, बहुंते भाईमन के परभू ऊपर बिसवास ह बढ़ गे हवय अऊ ओमन परमेसर के बचन ला अऊ साहस अऊ निडर होके सुनावत हवंय।
15एह सच ए कि कुछू झन जलन अऊ झगरा के कारन मसीह के परचार करथें, पर आने मन भले मनसा ले परचार करथें। 16ए मनखेमन मया म अइसने करथें, काबरकि एमन जानथें कि सुघर संदेस के बचाव खातिर मेंह जेल म रखे गे हवंव। 17पहिली के मनखेमन ईमानदारी से नइं, पर सुवारथी भावना ले मसीह के परचार करथें। ओमन सोचथें कि जब मेंह जेल म हवंव, त मोर बर ओमन समस्या खड़े कर सकथें। 18पर कोनो बात नइं! बने बात ए अय कि हर किसम ले, चाहे गलत मनसा ले या सही मनसा ले, मसीह के परचार होवथे। अऊ एकरे कारन मेंह आनंदित हवंव।
अऊ मेंह हमेसा आनंदित रहिहूं। 19काबरकि मेंह जानत हंव कि तुम्हर पराथना के जरिये अऊ यीसू मसीह के आतमा के मदद के दुवारा, मेंह छूट जाहूं1:19 “मेंह छूट जाहूं” के मतलब “पौलुस के जेल ले छूटना” या “ओकर उद्धार” घलो हो सकथे।। 20मोर दिली ईछा अऊ आसा हवय कि मेंह बिलकुल झन लजावंव, पर मोर करा पूरा हिम्मत रहय, ताकि मोर देहें म हमेसा मसीह के बड़ई होवत रहय, चाहे मेंह जीयत रहंव या मर जावंव। 21काबरकि मोर बर जीयत रहई मसीह अय अऊ मर जवई फायदा के बात अय। 22यदि मेंह सरीर म होके जीयत रहिथंव, त एकर मतलब मोर मिहनत ह फर लानही, तभो ले मेंह नइं जानत हंव कि मेंह कते ला चुनंव? 23मेंह दूनों के मांझा म अधर म लटके हवंव। मोर जी ह तो चाहथे कि मेंह जावंव अऊ मसीह के संग रहंव, जऊन ह बहुंत बने बात अय, 24पर एह तुम्हर बर जादा जरूरी अय कि मेंह जीयत रहंव। 25मोला एकर भरोसा हवय कि मेंह बने रहिहूं, अऊ मेंह तुमन जम्मो झन संग बिसवास म तुम्हर बढ़ती अऊ आनंद खातिर जीयत रहिहूं। 26ताकि तुम्हर संग मोर फेर रहे के दुवारा, मसीह यीसू म तुम्हर आनंद ह मोर कारन अऊ बढ़ जावय।
27कुछू भी होवय, तुम्हर चाल-चलन ह मसीह के सुघर संदेस के लइक रहय। तब चाहे, मेंह आके तुमन ला देखंव, चाहे झन आवंव, पर मेंह तुम्हर बारे म सिरिप ए सुनंव कि तुमन एके आतमा म अटल खड़े हवव अऊ एक मन होके, सुघर संदेस के बिसवास खातिर बहुंत मिहनत करत हवव। 28अऊ तुमन कोनो भी किसम ले, ओमन ले झन डर्रावव, जऊन मन तुम्हर बिरोध करथें। एह ओमन बर एक चिन्हां ए कि ओमन नास हो जाहीं अऊ तुमन उद्धार पाहू। अऊ एह परमेसर के दुवारा होही। 29काबरकि मसीह कोति ले, तुमन ला ए मऊका देय गे हवय कि न सिरिप तुमन ओकर ऊपर बिसवास करव, पर ओकर बर दुःख घलो उठावव। 30तुमन घलो ओहीच लड़ई लड़त हवव, जऊन ला तुमन पहिली मोला लड़त देख चुके हवव, अऊ जइसने कि तुमन सुनत हवव, मेंह अभी घलो लड़त हवंव।

robotstxt: allowed

filter: keep


text:
जब लोगन ल पता चलिस के ऐसो मोर बिहाव होवइया हे, ओ मन मोर घर के भवरी मारे लगिन।
एक दिन बड़े फजर ले मोर घर धमक दिन। मोर नता रिस्ते, संगी जहुंरिया अऊ सुभचिंतक मन कहिन - देख, तंय बिहाव तो करत हस, फेर बिगन दाईज के बिहाव झन करबे। हमर जात कुटुम के इजियत के सवाल हे। हमर बबा पुरखा सियान मन के पाहरों ले चलत आवत दाईज परथा ल कलंक झन लगय।
मंय पढ़े - लिखे समझदार नवा पीढ़ी के नवजवान आँव। मंय अच्छा तरहा ले जानथँव कि हमर जुन्ना सियान मन के ये जीव लेवा परथा ह हमर समाज के कोढ़ आय। जब हमन अइसन कुरथा ल नई टोरबो त कोन टोरे बर आही ? हमीं मन तो समाज सुधारबो। जब हमर सरिक शिक्षित मन जुन्ना असिकक्षित मन चलागन म सुधार नई कर सकेन त धिक्कार हे हमर सिकछा ल।
वइसे भी आज - काल सरकार ह कानून बनाये हे कि दाईज लेना अऊ देना दूनों अपराध हे। अऊ बने घलोक हे। कतको जवान - जवान टूरी मन दहेज के कारन ठाढ़े बूढ़ात हे। ऐखर ले समाज म कई किसम के बुराई पनपत हे। मंय उनला केहेंव - मंय तो परन करें हंव। बिहाव करहूं त बिगन दाईज के, नई ते कुंवारा रही जहूं। मोर परन ल सुनके ओमन ल साँप सुंघ दिस।
एक झन मोला समझावत कहिथे - देख संगवारी, अइसन महान सुभ काम म मोर एक ठन नेक सुलाह के तंय तो अभी भारखाम जवान हस। तोर लहू अभी तात हे। तंय थोरिक शांति मन ले बिचार कर। तंय अपन दाई - ददा के इकलौता अस। न तोर आगू न पाछू। कोनो नई हे। चल तोर कोनो बहिनी रहितिस त तहंू ल दाईज दे बर परतिस। लेय देय के सवाले नई हे। अऊ फेर तोला अतका पइसा वाला ससुराल मिले हे के तोला ओमन मुंहमांगा दाईज दे बर एक गोड़ म ठाड़े हे। तोर मुंहूं उलाय के पहिली तोर गोड़ तरी दाईज के पहार खड़ा कर देही। फेर तोला काबर धुन सवार हो गे हे ? देख, तंय नादानी झनकर। पाछू पछताए बर परजाही। हमन तोर हित चाहथन ग। कोई - बईरी दुसमन नो हन। तंय झूठ - मूठ के सान झन बघार। हरिसचंद के अवलाद झन बन। तंय ह समाचार पेपर ल देख के काहत होबे - महंू आदरस बिहाव करके नाव कमाहूं कहिके। ये दुनिया ल देखाय बर हे। लेना - देना सब भीतरे - भीतरे हो जाय रहिथे। वाहवाही लूटे बर पेपर म फोटू छपवा देथैं। आज कल भीतरे भीतर लाखों करोडों के खेल होवत रहिथे। हमन फोकटे अपन चूंदी ल घाम म नई पकोय हन ग। गहुंरी उथल ल सब समझथन। बने हर गुन ले रे बाबू फेर अइसन सुभ बेरा घेरी - बेरी नई आवय। बहती गंगा म हाथ धो ले। तोर किसमत फहरावत हे।
मंय ओखर जम्मों गोठ ल कलेचुप सुन लेंव, त कहेंव - तोर गोठ उरकगे ? अब मोर निरने ल सुन ? मंय तुंहींच ल नहीं जम्मों समाज के दाईज के लोभ्ी मन ल कहात हंव - मंय बिगन दाईज के बिहाव करहूं, नहीं तो कुंवारा रहि जहूं। कोनो ल अऊ कुछू कहे के हवे त कहे।
वो समाज के ठेकेदार मन ल मुंहू भरहा जुवाब मिलगे। जम्मों झन एक एक कर के रेंगन लगिन। वो दिन ले कोनो मोर छइंहा ल नई खुंदिन।
मोर बिहाव के दिन बादर पक्का होगे। कारड छपगे। मोर घर के मन तियारी करन लगिन। मंय दुलहा बनके बाजा गाजा समेत बारात गेंव। सुघ्घर के नाचत गावत बारात परघइन। मोर ससुरार वाले मन जम्मों बराती मन के जोर दार सुआगत करिन। सुभ मुहूरत म फेरा परगे। मोर घर अऊ ससुरार के मन बड़ खुस दिखत रहिन।
जब बरात बिदा होइस त जम्मों झन जानिस के सिरतोने टूरा ह अपन जिद्द ल पूरा कर डारिस कहिके। मोर समाज के कुरहा - सियान मन के मुंह परई सही ओथरगे। कोनो ऐती, कोनो ओती बर अपन अपन मुंहू ल टार दीन। कोनो कोनो मन मोरे बिचार वाला रहाय तउंने मन बांचगे। उंकरे मन संग मोर बरात लहुटिस।
गांव के नामी - गिरामी छोटे बड़े जम्मों झन मोर घर म सकलागे - कतका दाईज लाने हे ? अड़बड़ धनवान ससुरार पाये हे देखबोन कहिके। जब मोर संग दुलहीन भर ल देखिन अऊ कुछू समान नई दिखिस त ओमन ल बड़ अचरिज होइस। गांव के परतिसठित जउंन मन बिहाव म मनमाने दाईज मांगे रहय तउन मन मोर ले चिढ़गे। अऊ फुसुर - खुसुर ऐकर ओखर कान म केहे लगिन - अरे, सारे टुरा हर करमछंड़हा हे। आवत लछमी ल लात मरइया मन कभू सुख नई पावय।
ये सबद ह ऊंखर आँखी, आवभाव म पड़हावत रहय। का अकेल्ला चना भाड़ फोर सकही ? आज कल बिगन लेन - देन के काही काम नई होवय।
कोनो - कोनो कहे लगिन - अरे, तुमन देख लेहू। आज नहीं त कल गांव म जरूर एक ठन आगी अईसन जहर कांड होही। ये भविसवानी हे। ये सारे टूरा ह गांव के नाक गिराही। येला समाज ले अलग करव।
मंय सब ला देखेंव अपन दुलहीन ल देखेंव। उहूं मोला मुसकीयावत देखत राहय, ओला देख के मोर छाती फुग्गा कस फुलगे। महूं मुस्का डारेंव। ओखर आँखी बड़ बिसवास अऊ समरपन भाव ले कहत रहय - तंय मोला जइसे राखबे, तइसे रहि जाहूं। तोर संग सुख - दुख भोगे बर तियार हंव। जिनगी के गाड़ी के हमन दूनों झन चाक अन। तंय संसों झन करबे। मंय हंव न तोर संग। कहिथे न - हम बदल बो, जुग बदलही।
हम सुधरबो, जुग सुधरही॥
मंय अपन पीढ़ी के संगवारी मन ल कहत हंव तुमन कहूं बिहाव करहू त बने हर गुन के लेहू। दाईज लेना - देना तुंहर हाथ म हे। बिगन दाईज के बिहाव म नफा - नुकसान के तुम खुदे जिम्मेवार हो। बिगन दाईज के बिहाव ल चाहे चुप्पे चुप करव चाहे राज बजंति, हमन दूनों परानी ल नेवता जरूर देहू। हमन असीस दे बर पक्का आबोन ....।
मौवहारीभाटा, महासमुन्द 6 छग. 8


text:
कुबेर के छत्तीसगढ़ी कहिनी के घेरा म एक फेरा
छत्तीसगढ राज बनिस 01 नवम्बर 2000 के दिन। उही दिन सइघो छत्तीसगढ़ ह उमिहागे, के अब हमर दुख के दिन ह नंदाही अऊ छत्तीसगढ म सुख के सुरूज किरिन छरिया जाही। तब बहिराखू खड़बाज मन के बलमुस्टाही, सरबसोखहा मन के अनियाव, अतियाचार के अंत हो जाही। फेर आही ए भुइयाँ म सच्चा सुराज, जेमा ’जे कमाही ते खाही’, इहाँ के पानी, इहाँ के बिजली जब घरोघर हबर जाही, तब सब्बो डहर जगर-मगर हो जाही। ए रतन भुइयाँ के खजाना ह जे खनि जम्मों जनता बर खुल जाही सब्बो के मरभुक्खई ह मेटा जाही। तब कोनो न पेचका रिही न पेटला। सब्बो एके बरोबर हो जाही, चारो मुड़ा सुमंगल सँचर जाही। गियान अऊ विवेक के अधार ले सुग्घर छत्तीसगढ़ के सपना ह पूरन हो जाही। एही तो सुराज होही न, सफल सुराज, छत्तीसगढ राज थापे के उदिम के परिपूरन होय के सफल काज।
कुबेर ह छत्तीसगढ राज बने के बाद छत्तीसगढी कहिनी के बारी म दू गोछा कहिनी धर के अवइया कथाकार आय। ओकर पहिलावत गोछा के कहिनी किताब के नाव आय - ’’भोलापुर के कहानी’’ जेन ह मेघज्योति प्रकाशन, तुलसीपुर, राजनांदगाँव ले सन् 2010 म परकासित होइस। उनकर दूसर गोछा कहिनी किताब के नाव आय - ’’कहा नहीं’’ जेहर प्रयास प्रकाशन, बिलासपुर ले सन् 2011 म छपिस। ’’भोलापुर के कहानी’’ म चैदह अउ ’’कहा नहीं’’ म छय कहिनी मन संघराय हवय। अइसे लगथे दूनों गोछा के कहिनी मन के रचनाकाल निच्चट दुरिहा-दुरिहा नइये, फेर दूनो गोछा के कहिनी मन के भुइयाँ-भाठा अऊ सोर-संदेस मन ह अलगे-बिलगे हावंय। लेवव, अब दूनों कहिनी गोछा मन ला फरिया-फरिया के, निमार के परछो करे के उदिम करबो।
चलव, पहिली भोलापुर के एक फेरा लगा लेइन। ए गाँव ह न सहर ले चपके हे न ओकर ले अब्बड़ दुरिहा हे। उहाँ के लोगन के सउदा-सुलुफ, कोरट-कछेरी के निमत अवई-जवई चलत रहिथे। फेर गाँव तो गाँव आय न, अऊ उहू ह भोलापुर यानि भोलवा मन ले अघात भरपूर। उही रूख-रई, तरिया-नरवा अऊ छप्पर-छानी के गाँव। हावा-पानी, आमा-अमली तो सब्बो जगा एके बरोबर, पन मनखे मन के चाल-चलन अउ माली हालत म बनेच फेर-फार हवय। कोनो मालिक आय त कोनो मजदूर, कोनो रानी त कोनो नौकरानी, कोनो मास्टर त कोनो डाक्टर अऊ कोनो दाऊ त कोनो सेठ। उहाँ भूख अऊ भोग के जबर जंग माते दिखथे। भोगहा मन भोगावत हवंय पट-पट ले अउ भुखहा मन चुटचुटाय रोटी बर, पेज-पसिया बर, बेटी मन ला बहँचाय घलो म लचार दिखथंय। उहाँ जोर-जबर अऊ पोंगवा पंडित मन के छल परपंच सब्बो एके रद्दा चलत दिखथंय - जइसे सब्बो अजाद हावंय - सढ़वा घलो, मेढ़वा घलो। एला का कहिबे, रामराज के रक्साराज?
कुबेर के कहिनी मन भोलापुर के दरस म बहिनी बरोबर संगे-संग रेंगत हवंय। गाँव के महिलामंडल मा कहिनी म उतरे सब्बो भाई-बहिनी ठुलियाय हवंय। ओमा लछनी काकी, सुकारो दाई, नंदगहिन, देवकी अऊ फूलबासन के दरस अघातेच सुहावन हे। फेर फूलबासन ह अब्बड़ लजलजावत दिखत रहय। आगू बढ़ेन त रघ्घू, किसुन, जगत, लखन, फकीर, राजेस, रतनू, चंदू अउ मंगलू गाँव के मंझौत म बने चँउरा म हमला अगोरत संघराय रहंय। सब्बो ले जय-जुहार होइस। कुबेर के कहिनी के सब्बो पात्र पुतरी बरोबर सुमता के सुतरी अऊ बढ़ोतरी के बदना म बँधाय उमहात रहंय। उँकर तीर हाथ जोर के ठाढ़े रहंय - सुुंदरू, संपत, मुसवा, मरहा, मुरहा, घुरवा, नान्हें अऊ नानुक। चँउरा के जेवनी बाजू रामनामी चादर ओढ़े भसियावत रहंय - पेटला महराज, बिरिंदावनवाले महराज अऊ गाँव के मनहर महराज घलाक। सरपंच कका के तीर म झाड़ू गौंटिया अऊ उँकर समधी महराज मुचमुचावत दिखत रहंय। महंत रामा साहेब घला उही दिन भोलापुर आय रहंय अऊ सगरो गाँव ल उहाँ जुरे जान के आसन जमाय रहंय। फेर जोगेन्दर सेठ ह घेंच ल ओरमा के उहाँ बइठे रहय, अपन देसिया संगवारी सत्तू, राम अधीर, रामप्यारे अऊ अवधबिहारी मन के संग। तब्भे उहाँ प्रोफेसर वरमा के संग मरहाराम हबर गइन। लेवव उहाँ कतका सुंदर जुराव होगे, जइसे सइघो छत्तीसगढ़ ह उहाँ एके जगा संघरागे। हमला उनकर दरस-परस मिलगे अऊ उन सब्बों के गोठबात के गुनान के जउन सुखद सेवाद मिलिस ओला का कहिबे? कुबेर के कहिनी मन हमर आँखी अऊ कान होगे। सिरतोन कहन तो उन जम्मों छत्तीसगढ़ के जुबान होगे, हमर जाने-चीन्हे मीत-मितान होगे।
’भोलापुर के कहिनी’ म संघराय सबो कहिनी मन उहाँ के माटी अऊ बेटी मन के कहिनी आय। माटी ले जुरे हे रोटी अऊ बेटी ले जुरे हे मनखे के मान-मरजाद अऊ सामाजिक बेवहार। मतलब, भोलापुर के जीयत-जागत जिनगी अऊ जमीन के आरो लेवइया कहिनी मन अलगे-अलगे नाव धराय तो हावंय फेर सब्बो भोलापुर के धरती के मया के डोरी म बँधाय हवंय। चलव, पहिली भुइयाँ के पूछ-पछार कर लेइन अऊ अऊ जान लेइन के जमीन के मरम का हे, भरम का हे।
भोलापुर के भुइयाँ म भूख भारी हे जइसे उहाँ गरीबी के गंगार गड़े हे। उहाँ नोहर हे रोटी। मनखे कतको जांगर टोरथे, मिहनत-मजदूरी करथे, फेर ओकर पेट ह पचकेच रहिथे, भरय नहीं, त का करय? बड़हर मन के बँधना ले रोटी ल मुक्ताय नइ सकय। ओला बेबस हो के मरहाराम बने बर परथे अऊ सहर के रद्दा धरे ल परथे। सुदरू के जोही फूलबासन ला धरम के धरसा ले उतार देथे। संपत अऊ मुसवा अनबूझ अँधियार के भुतवा मन सही भोलापुर ल मतालत रथिे, फूलबासन के चरित्तर-चोला म दाग के ऊपर दाग लगाथें। लछनी काकी जइसे मयारुक महतारी के ऊपर टोना-टोटका करे के लांछन लगाथें। घना मंडल उन सतियानासी मन के घेरा म घिरल जाथे, दुख पाथे, फेर ओला गियाने ह मुकति देवाथे जब रघ्घू ह ओकर लंग अंजोर बनके आथे, तब्भे अँधियार ह नसाथे।
कहिथें न, ठलहा मनसे ह रक्सा सही रोग के, दोख के घर होथे। हमर गाँव-गँवई म जाँगर छँच्चा मनखे मन म नसा-पानी के रोग ह गझात हावय, जेकर सेती बेंदराबिनास मातत दिखथे। संपत अऊ मुसवा के संग गंजहा-मंदहा पारटी आ गइस हवय, पटवारी, नान्हे, नानुक, सब्बों माते हें, उन सरपंच के हाथ-हथियार बन गइन हावंय। नसापानी के चक्कर म खाली खेतखार, जमीन जहदादोच नइ बेचावय भलुक मनखे के जमीर घलो बेचा जाथे। तब थुकलू-जुठलू बने बर परथे। कथाकार ह अपन कहिनी मन म एकर ले छुटकारा देवाय के बदना करथे।
छत्तीसगढ़ म धरम-करम के नाव ले जउन ढोंग-ढकोसला चलत हावय कहिनी लिखइया हा ओहू ला उजागर करथे। पेटला महराज के गड़बड़छाला ह मनखे ल डेरवाथे, अब्बड़ अऊ ओकर सकत ला सोख लेथे। धरम के नाव म महंत रामाजी साहेब के अहंकार ह अंगेरथे अऊ दूसर महराजो मन ल लोभ-लालच के खँचवा म चिभोर देथे। सिधवा मनखे मन के का दुरगत होत होही, एहर सोचे समझे अऊ गुनान के गोठ आय।
छत्तीसगढ़ के रतन भुइयाँ के रकत चुँहकइया अब्बड़ हावंय। इहाँ के मनखे ला सिधवा मान के बहिरासू गुण्डा अऊ बैपारी मन बरपेली अमा गइन हावंय। कथाकार कहिथे - ’’छत्तीसगढ़ म लोटा धर के अवइया मन साल भर म हजारों सकल डारथें। दू साल नइ पूरे, लखपति बन जाथें। अऊ तीन पूरत करोड़पति बन जाथें। कार, टरक, बड़े-बड़े बंगला के मालिक बन जाथें। तुमन जस के तस।’’ (भोलापुर के कहनी, पृ. 90) जोगेन्दर सेठ अऊ ओकर कारिंदा मन घूसखोर सरकारी अमला ले साठ-गाँठ करके भुइयाँ हड़पे के धंधा करथें अऊ बाढ़ते जाथें। तब मरहाराम के मरन हो जाथे। मर-मर के जीथे, फेर जीथे, मरथे घेरबेरी।
कहानीकार अपन छत्तीसगढ़ी ग्राम भोलापुर के भोलवा मन ल जगाय के जंग ला जारी रखथे। पहिली तो पढ़े-लिखे नवयुवक मन ला रघ्घू के अगुवई म संघराथे अऊ बदलाव लाने के बोलबम लगाथे। मरहाराम छत्तीसगढ़ी मनखे के चिन्हारी बन जाथे। ओ ह जूझे के जोम करथे। अपन मान बर परान देहे के परन करथे। फेर का हे, अनियावअऊ अतियाचार ले मुकति बर धिरलगहा गाँव संघराय लगथे। कथाकार के संकेत हवय के हमन सब्बो ल छत्तीसगढ़ के मुक्ति अभियान म जुरना परही अऊ सोसन के खिलाफ बिगुल बजाय बर परही। एहा ओकर आरो करे के आवाज आय। ओकर माटी के मया अऊ सही मनखे होय के परमान आय। भोलापुर के कहिनीमन चकमक के पथरा आय। एमा विदरोह के चिनगारी हवय त सामाजिक अंजोर बर मसाल बरे के संकेत। कथाकार ह धर्मांधता कोति चेताय हवय त ओकर राजनीतिकरन तरफ ले बँहचे के बरजना घलाव बताय हावय। पारिवारिक जिनगी म सुख-संपदा बर सब्बो ला जुरमिल के रहय के संदेस धलो कहिनीमन म दिये गइस हे। नवयुवक मन नवजागरन के धुरी बने हें। जुन्ना जाही तब तो नवा आही।
कुबेर के दूसर कहिनी किताब के नाव आय - ’’कहा नहीं’’। एमा नारी मन के जिनगी अऊ अनकर कतरो रूप देखे के बरनन हवय। ’आज के सतवंतिन: मोंगरा’ म दहेज के मार झेलत बहुरिया के बिरतांत हे। मनखे के पसु-पक्छी मन लेे घलो नाता-रिस्ता, लाग-लगाव हो जाथे अऊ एक-दूसर के हितवा-मितवा हो जाथें, एला कहानीकार बताय हे। ’बाम्हन चिरई’ म लेखक के जीव-जंतु ले मया दिखथे। ओकर मयारुक संसार के बिस्तार ह दिखथे। बिना परकीरति ले जुरे मनखे के मुकति नइये, ए बात ह कहिनी के सार-संदेस आय। ’बसंती’ म नारी सिक्छा अऊ ’दू रूपिया के चाँउर’ म जांगर के मान ह दरसाय गइस हे। ’कहा नहीं’ म नारी के मया अऊ ओकर मान के सनमान हे। ’फूलो’ - एमा अइसे कहिनी हावय जेमा नारी के सोसन के जब्बर सरलगहा रूप-रेख देखाय गइस हे। बड़हर मन गाँव-गँवई के दुख के कारक घलो आंय अऊ मरहम लगोइया घलो जइसे उन मारथें, त रोवन नइ देवंय - मनखे ल मर-मर के जीये बर बेबस कर देथें। ’कहा नहीं’ कहानी म मूल कहिनी के भीतर अंतरकहिनी घलो हवय जेन कहिनी के परभाव ल मजबूत करथे। एमा लेखक के सामाजिक सरोकार के अऊ कतरो दिरिस्टान्त हावय - जेखर ले ओकर कहिनी मन के जरूरी होय के परमान मिलथे। कहिथें ’’यत्र नार्यस्तु पूजयन्ते, रमन्ते तत्र देवता’ फेर दाई-महतारी मन के का दुरदसा हावय हमर समाज म सब्बो जानथन। समाज म सुधार लाने के मंगल कारज ल कहिनी मन कर सकथें। दुखदई दुनिया ल रद्दा देखा सकथें। बढ़िया दुनिया बनय जेमा सबला सुख मिलय अऊ जिनगी के गुरतुर सेवाद मिलय, ए उदिम ल कहिनी अऊ कथाकारेच ह कर सकथे, हमला अइसे लगथे। ए कारज म कुबेर ह बहुतेच सफल हे।
कुबेर ह छत्तीसगढ़ी कहिनी के मजबूत कथाकार आय। ओहर भासा के धनी आय। कल्पना सक्ती के ओ ह अपन लेखन म भरपूर बेवहार करथें। सही गोठ तो ए आय कि जउन रचना मन समाज, अऊ बढ़िया जिनगी के जतन करथे उही मन जुग-जुग जीथें अऊ जीये के बल बाँटथें। ए रद्दा म कुबेर सचमुच कुबेर आय। छत्तीसगढ़ी साहित्य म उनकर सनमान होही अऊ उन अवइया सम्मे म अउ नाम कमाहीं। हमला एकर बिसवास हावय। हम उनकर उज्जर भविस के मंगलकामना करत हन। जय छत्तीसगढ़, जय छत्तीसगढ़ी।


text:
सांप सुन्दर मनिहार ।
राजा सुन्दर गोंड रे राजा ।
जात सुन्दर देवार ।
दूसर विद्वान सुशील यदु कहिथे - देवार जात के परमुख तेलासी - देवार जात के जनम मानत हे, देवी देवता मन के किरपा म उंखर जात के नाम देवार होईस । उंखर पुरखा पानाबरस राजू (गीदम) ले आय हवय अउ छत्तीसगढ़ म कई ठन जघा म खरसिया, चन्द्रपुर, कवर्धा, नांदगांव, दुर्ग, पिपरिया आन जघा म घलो छरियाय हवय । आज शहर नगर म देवार डेरा के ठिकाना नइ हे । चिरहा भोगरा अउ छिदिर बिदिर छरियाय हवय अउ नइ लगे लोक कलाकार होहि चिरहा फ टहा अउ मंइला ह पतलूंग ल पहिरे रहिथे । अलकरहा झलक हे अनुभव होथे कि गरीबी अशिक्षा के पर्रा म जिनगी पहावत हे घुमन्तु जिनगी ।
मनखे के तन म कई ठन बिधि के गोदना गोदे जाथे । जेकर ये गीत ल गाये जाथे -
गोदना गोदा ले रीठा लेले
गोदना गोदा ले रीठा ले ले ओ ....
गोदना मैं गोदंव दाई रीठा मैं बेचंव
तन के दुख बिसरे खातिर, गली मं घुमंव ओ ....
भुजा मं गोदंव दाई हरिना मिरगवा
बॉह मं गोदंव सतफु लिया ओ ... .
पहुंचा मं गोदंव तोर गोभी फू ल करेला चानी
कोहनी मं गोदंव तोर पुरइन के पाना
अउ गोदंव मैं बूंदी ओ ....
देवार जाति ल शासन ह अनुसूचित जनजाति म आरक्षण (सुरक्षित) दे हवय । फे र एकोझन मन लाभ नई पा सकिन । बिकास के रद्दा ह कई कोस दूर हवय । देवार जाति म साक्षरता ह बहुत कम हे । देवार अपन समाज ल सभ्य सुसंस्कारित करे बर बीड़ा उठाये के पहली रद्दा म भटकगे । पेट के खातिर दर-दर भटकते सुरा पालना, बंदर नचाना, देवारिन मन के नाच अउ गांव-गांव म किंजर के गोदना गोदत जिनगी चलाथे । गोदना गोदय के परम्परा ह बंद होय के कगार म आ गेहे । अब संसो के बादर ह ढाकत हे । देवार समाज ह पुराना ढर्रा म रेंगत मानवता ल घलो नई चिन्हय । जेकर सेती ऊंखर म गरीबी, मजबूरी, दुख अनियाव, अतियाचार, अपमानित जिनगी ह कोनो जनम के सराप जइसे लगथे । ऊंखर मन के स्वाभिमान ह मर गेहे अउ तन के लहू ह पानी होगे हे तइसे लगथे । कतिक दिन ल अंधियारी रात म सुते रइहि, अब तो जागव । कोनो ह तुमन ल उठाय बर नई आवय, खुद ल उठे ल पड़ही चारो कोति ल देखव कतिक सुघ्घर लगत हे । ये मन ह भीख नइ मांगही त ऊंखर जात वाले मन ह छोड़ (बहिष्कृत) दिही अउ समाज के रसम म अनियाव मान लेथे । आजाद भारत म आज घलो भीख मांगेबर मजबूर होना पड़थे। देवार समाज के फुटहा किस्मत म कब सुरूज ह चमकही ।
नोनी पीला मन ह गोदना गोदने अउ रीठा बेचने का काम करत हे । दिन ह बदलत हवय अउ अपन धंधा म रूचि नइ हे लोगन मन गोदना ल पसंद नई करे । देवार समाज म आय के साधन ह नइहे, मरद ह सारंगी बजाकर धंधा करथे । इही ह सामाजिक अउ धन आय के साधन म शामिल हे । माईलोगीन हा कागज, झिल्ली, प्लास्टिक बिनकर पेट पालथे । मरद ह कबाड़ी के धंधा करके आघू बढ़त हवय । उंखर समाज म दुरूग, नांदगांव म एक एक ठन पढ़लिखकर वकील बने हे । अपन पीढ़ी म देवार आठवी या दसवीं तक ही पढ़ लिखे सके हे । ऊंखर आघू पीछू म नउकरी नई हे अऊ कोनो धंधा नइ हे । गरीबी अउ घूमंतु जिनगी के स्वभाव बनगे हे । येकर एक ठन कारन हे अशिक्षा ।
देवार गीत म छत्तीसगढ़ी भासा के गुरतुर मिठास अउ छत्तीसगढ़ी गीत के मंजूषा ह पुन्नी के चंदा कस चमकत हे । रूज्जू, ठुंगरू, मादर के संग म गाये गीत ह मनखे के जिनगी म खुशी, परेम अउ प्रेरणा के संचार ह भर जाथे । देवार गीत म झगरा लड़ाई हंसी ठटठा म इतरावत अउ नदिया कस जिनगी ह मचलत हे । एक डाहर गरीबी के आगी अउ दूसर डाहर बिनदास मस्ती ह भभकत रहिथे । देवार गीत ह ऊंचा परबत ले सरलग कलकल-छलछल बोहावत हवय अउ छत्तीसगढ़ राज म सुरूज कस सांस्कृतिक परमपरा ह चमकत हवय। देवारिन मन के सुघ्घर बोली अउ छुनुर-छुनुर बाजे पांव के पैरी हा मन ल मोह लेथे ।
हाय रे डुमर खोला - खोला रे, छतीया ल बान मारे तरसत हे चोला रे।
एक गीत म अपन हिरदे के भावना ल टुटे फुटे भासा म गीत ल गाथे ।
झुमर जा रे पड़की झुमर जा रे, धमधा के राजा भाई तोर कइसन लागे रे
लहर लोर-लोर, तितुर म झोर-झोर, राय झुम-झुम बास पान, हंसा करेला पान झुमर जा रे ।।
धमधा के राजा भाई मोर ससुर लागे रे, लहर लोर-लोर, तितुर म झोर-झोर
राय झुम-झुम बास पान, हंसा करेला पान झुमर जा रे, झुमर जारे पड़की झुमर जा रे ।
देवार गीत म राजा मन के गाथा सुने ल मिलथे ।
रइया के सिरजे रइया रतनपुर, राजा बेनी के सिरजे मल्हार ।
देवार गीत म उड़िसा देश की नारी के सिंगार अउ महिनत ला बखान करथे ।
नवलख ओड़िया नवलख ओड़निन, डेरा परे सरी रात ।
ओड़निन टूरी ठमकत रेंगय, गिर गय पेट के भार ।।
पांच मुड़ा के बेनी गंथा ले, खोंचे गोंदा के फूल।
नवलख ओड़िया नवलख ओड़निन, कोय सगर के पार ।।
तिहार म होली अउ मकर संक्रांति के तिसर दिन बिशेषकर तिहार मनाथे । संकट म गौरी-गौरा (शिव-पार्वती) की पूजा करथे । देवार दन्तेश्वरी महामाई, बही माई, बूंढ़ी या रिच्छिन देवी अउ काली माई के पूजा पाठ करथे । सोनवानी, तोलासी, पुरलौटी, सोरी, मखमल, जोगी, नगरहा, छेपइहा, मरई आदि परमुख गोत्र हवय । देवार गीत म इतिहास के मध्यकाल के चित्र घलो खिचाय हे । जउन म मुगल शासक मन के अनियाव, अतियाचार, धरम ल बदले बर जबरन परताड़ित करत रिहिस अउ नारी के देह सोसन के पीरा ह करलई लगथे । देवार गीत म टुरा मनह परमुख होथे अउ सारंगी के सुर म झुमर-झुमर के गावत रहिथे । ये गीत म मया, जवानी के मस्ती हा पानी कस छल छलावत रहिथे । तबला पेटी (हारमोनियम) सारंगी, ढोलक के संग म देवारिन मन हा नाचे अउ गाय बर रमे रहथे ।
बघनीला छीला मोर चंदा छबिला, मोर बघनीला मोर बघनीला ।
मारे चंदैनी गोटी टीपे ल चिरैया टीपे ल चिरैया ।।
देवार गीत ल गद्य अउ पद्य म लिखे हवय । छत्तीसगढ़ी संस्कृति रिति रिवाज के कोवर अउ गुरतुर मिठास ह मया पीरा सुख-दुख ह निगी म बरोबर दरसन होथे । चंदा अहिरिन ह दिल्ली जाथे त छत्तीसगढ़ी के सोला सिंगार (गहना) पहनथे ।
नाके वो तिरैया के कान लटकन, या खजूर ल के बेनी धमधा के पइरी ।
रइगढ़ चुटकी बेलसपुर मुंदरी, रतनपुर चुरी लहरिया फुं दरी ।
गौर झूमा के लुगा ए बत्तीसदांत म हीरा जड़े हे ।
अपन गोसइन के इज्जत आबरू ल रक्षा करे बर दिल्ली जाथे त चंदा अहिरिन के गोसइंया ह छत्तीसगढ़ के कई कोरी देवी देवता मन ल सुमरन करथे ।
एक छेना आगी घर के, छप्पन कोरी देवता ल सुमरथे ।
राउत भाई केउ कोरि देवता ल सुमरथय ।।
धोबी के पटकना देवार मन के दुलहा देव आय ।
पठान के अल्ला राउत के का छन आय ।।
तेली के लिटयारा मरार के टेड़ा, लोहार के ठुकठुकी ए ।।
देवार गीत म मध्य कालिन एतिहासिक लड़ाई अउ बीरता रन कौशल, आत्म स्वाभिमान के चित्र घलो दिखथे ।
अस्सी कोरी मिरजा के डेरा तेमे, बब्ख खान पठान
दिल्ली के हय जिमिदार, सारे हबरेज ससुरे मत जा कहिके
कुछु बात नइ मान, आमा पेड़ अमरइया ला नहाकथे
ठुठवा पेड़ कचनार, पीने रपाटे के मोर चंदा हा, लिकल चले मइदान ।
देवार गीत म बीरबंधु देवार गाथा घलो सुने ल मिलथे ।
कुकुर बिदारे लमहा पोटा, बाघ बिदारे गाय, चार हजारी फरौद म तीन गहना बेयाय ।।
अउ गीत म कौवरो पांडो के जिपरहा युद्ध गाथा चित्र देखे ल मिलथे ।
दोनो के केरर गड़ी गा रगड़ा गा बेली गा बेला गा
घाड़ी गा भाड़ा गा रटारि घड़ाघिड़।
देवार छत्तीसगढ़ के बसंती अउ पदमा देवार परमुख कलाकार रिहिस हे ऊंखर गाये गीत म गोंडवानी, कर्णदानी, पलवानी, केंवटीन राउत के गीत, नगेसर कन्या परमुख देवार गाथा म एके ठन आवय । इखर दशा बिगड़ गे अउ मांदर के संग औरत नृत्य करत लोगमन के मनोरंजन करत रिहिस । कलाकारी इखर धंधा रिहिस । बड़का - बड़का दाऊ मालगुजार मन ह मनोरंजन करे बर गाव ले जावत रिहिस । इखर जात म परसिध औरत कलाकार रिहिस हे जिकर नाव गैंदाबाई कलाकार बैलगाड़ी के चक्के में दीया जला के नाच करत रिहिस अउ एक्कीस लोटे ल एक के ऊपर एक रखकर आरे में नाचे के बिशेष दक्षता रिहिस ।
लोक गीत कस देवार गीत म लोक संस्कृति, लोक जीवन, लोकाचार के खुसबू ह उड़त हे अउ लोक संस्कार के कई ठन रूप ह जिंदा जाग उठे हे । एखर गीत म लोक शैली अउ घुमक्कड़ संस्कृति के परम्परा ह घलो मिंझरा हे । ये गीत म नारी के मादक रूप ह मंदरस कस पुन्नी (जवानी) म भराये हे ।
''हरदी सही तोर अंग दिखत हे, कुन्दरू जस तोर होठ ।
पाका केरा जांघ दिखत हे, काचा खवाउल आस ।।''
छत्तीसगढ़ी लोक गीत के रानी ददरिया ह देवार गीत म समाय हे । ददरिया ल देवार संस्कृति के परिणय घलो कहिथे अउ एला गाये बिना मन म जोस नइ आवय । ददरिया ल बारो महिना गावत रहिथे । ये गीत म जुग जोड़ी के परेम हा झलकत हे ।
गहूं के रोटी ला अंगरा म सेके अंगरा म सेके
दिल नइ माने मोर परछी ल देखे
गहूं के रोटी ल करि डारे कुटका करि डारे कुटका
बड़ नीक लागे मोर धनी के मुटका
आज ले ५० साल पहलि बालकी अपने नृत्य अउ गाना गाये बर छत्तीसगढ़ म विख्यात रिहिस हे । इंखर जाति म फि दा बाई, किस्मत बाई देवार, बसंती अउ पदमा छत्तीसगढ़ के परमुख कलाकार रिहिस हे ।
देवार गीत म जाति महिमा संगीत परेम हंसी मजाक ह मुरझाये तन म परान फु क देथे अउ एला कतको बिपत्ति आही तभी ले जिंदा रखथे । इही हर जिनगी म उरजा देथे तभेच भूख प्यास, गरीबी अउ जुच्छा जिनगी म जिये बर ताकत मिलथे ।
''का कहिबे केंवटीन के रे बात, कारी केंवटीन गागर भर पोत।
बरगे केंवटीन सुरूज के जोत, कनवी आंखी म काजर लगाय ।।''
''बुची कान म ढर लगाय, सब झन बइठे छेवे छेवार।
कंवटीन बइठे मांझा बाजार।''
देवार गीत म आत्मा परमात्मा अउ आत्मा कभू नइ मरे, एहर अमर हे यहू ह गीत म हवय ।
''उड़के चोला इंदर लोक जाना, सब इंहे छुट जाना
तेमे बहुर जनम नइ आना ।''
सीधा साधा अउ आपसी इखर व्यवहार म सहमति अउ पंचो के राय के बाद बिहाव के संबंध बनथे लड़का अउ लड़की के घर के आघु म एक बोतल मंद अउ एक -एक सिक्का रखे के परथा हे । बिहाव के पक्का रिस्ता सुकार करलेथे तो मंद अउ सिक्का घलो सुकार कर लेथे । अउ रिस्ता पसंद नइ हे तो मंद अउ सिक्का वापस कर देथे । संबंध पक्का होही तब लड़की ल चुड़ी पहनाकर बिहाव के तिथि ल मड़ा लेथे । बिहाव तीन दिन के होथे अपन बरात ल शंकर भगवान के समान मानथे । औरत मन सवांग करथ कोनो बाघ के कोनो बंदर के सवांग करके निकल थे वर वधु ल एक कपड़े के परदा के आड़ म लाकर एक दूसर के मुटठी ले चावल छोडव़ा थे अउ लड़की ल अंगूठी पहिना के फे रा लेथे । बिहाव छोड़िक - छोड़ा या तलाक के दशा म लड़की के दाईज ल वापस कर देथे । बिहाती देय के घलो परथा चलत हे।
देवार गीत म भगवान के गोदना घलो गोदे जाथे ये गोदना ल परेम के चिनहा मानथे गोदना के गीत ल देखव -
तोला का गोदना ल गोदंव ओ,
मोर दुलौरिन बेटी ....
बॉह मं सीताराम लिखा ले,
जॉवर जोंढ़ी राधेश्याम लिखा ले
नान पन के संगी संगवारी,
फूल फु लवारी के नाम लिखा ले
तोर मन ल कइसे बांधंव ओ ....
दसो अंग के गहना गुंठा,
अउ तन के सरी सिंगार
नई जावै संग कुछू ओ बेटी,
जाही तोर गोदना सार
मया के भाखा कइसे ओरखंव ओ ....
बांह के बहुंटा पहुंची मुलहा,
तीन बुंदिया सँकरी गोदा ले
सॉप बिच्छी अउ झाड़ मंदिर,
अंग मं सुघ्घर लिखाले
तोर आँखी ल कइसे पोंछव ओ .... ।।
छत्तीसगढ़ म फैले अंधबिसवास, पाप-पुन्य, बरत, उपास अउ बुढत काल म मनखे के एके ठन सहारा बेटा ल मानथे ।
दसे मास के बेटवा जन्मे, दस झोके जोहार
अपन तरे पुरखा ल तारे, तारे कुल परिवार
का बिटिया झगरी जन्मे, पुरखा लगारी सुनाय
बेटवार जन्मे एक भवानी, राखे जुग ले नाव
देवार गीत म मस्ती जोस उमंग के धार ह बहुरूपिया रूप ल कम नइ होवन दे । देवार गीत सामाजिक परम्परा ले मिले सम्पदा ह समे-समे पर अदली-बदली होवत रहिथे । लोक गीत म माटी के सोंधी सुगन्ध संस्कृति श्रम के महिमा धार्मिक बिचार ह जन चेतना के धुन म उफ लत हे । देवार गीत के परान ह धुन म बसे हे जउन ह टुटे फु टे बेकार शब्द ह गीत के घोर (टेक) चमकत रहिथे अउ भाई चारा परेम सद्भावना के समपोषक हावय । अवइया समय म पुरखा के गाथा अउ मनमोहित गीत ह लोक संस्कृति के असली रूप म महकत रहि । हमर लोक कलाकार मन ले बिनती हवय देवार संस्कृति के गीत ल लोक मंच म दिखावय अउ परमपरा के जम्मो झांकी ल सुरूज कस जग जग ल बरत रहि ।


text:
मन की बात
प्रधानमंत्री नरेन्द्र मोदी ह किहीन हे कि भारत ह सखा के भावना के सम्मान करथे अउ बेरा पड़े म अपन बैरी मन ल बने ढंग ले जवाब दे म घलो तियार हे। प्रधानमंत्री ह आज आकाशवाणी ले ‘मन की बात‘ कारीकरम म किहीन कि हमर वीर सैनिक मन ह ए देखा देहे कि अपन मातृभूमि के गौरव अउ सम्मान उपर कोनों के बुरा नजर नइ पड़य। लद्दाख म भारत के भूईंया उपर आंख उठा के देखइया मन ल करारा जवाब मिले हे।
प्रधानमंत्री ह किहीन कि हमर जउन वीर जवान सहीद होय हे, उंखर साहस ल पूरा देस ह नमन करत हे। श्री मोदी ह किहीन कि देस आत्मनिर्भर बनय इही बात ह हमर सहीद मन ल सच्चा श्रद्धांजलि होही।
प्रधानमंत्री ह किहीन कि एक नागरिक के हिसाब ले हम जम्मों झन के संकल्प, समर्पण अउ सहयोग बहुते जरूरी हे। ओमन किहीन कि आप मन लोकल जिनीस बिसाहू, लोकल बर वोकल होहू, त समझो देस ह मजबूत होवत हे।
श्री मोदी ह किहीन कि कोरोना महामारी के दउरान लोगन मन ल आने-आने बीमारी ले बांचे बर पड़ही। ओमन आयुर्वेदिक दवई, जड़ीबुटी ले बने औषधि अउ गरम पानी पीय के सुझाव दीन। ओमन किहीन कि कोरोना महामारी के दउरान अदरक, हल्दी अउ आने मसाला के मांग भारत के संगेसंग अमेरिका म घलो बढ़ गेहे। प्रधानमंत्री ह किहीन कि लॉकडाउन ले जादा सतर्कता अब अनलॉक के दउरान बरते बर पड़ही। अपन मन की बात कारीकरम म प्रधानमंत्री ह मास्क लगाय के बारे म अउ दू गज के दूरी के पालन करे के बात किहीन।
श्री मोदी ह अपन बात म किहीन कि मानसून ह अब देस के जादा भाग म पहुंच गेहे अउ ए बेरा बने पानी गिरत हे। ओमन लोगन मन ले अपील करीन कि पर्यावरण के रक्षा बर बरसा के पानी ल बने ढंग ले सहेज के राखय।
प्रधानमंत्री ह पचीसी, मोक्ष पाटम अउ गुट्टा जइसन पारंपरिक खेल के जिकर करत परिवार के सियान मन ले बिनती करीन कि ओमन ए खेल के बारे म आज के नवा पीढ़ी ल बने ढंग ले बतावय।
संकल्प पर्व-पौधरोपण
प्रधानमंत्री नरेन्द्र मोदी के आह्वान उपर केन्द्रीय संस्कृति मंत्रालय ह आज ले बारह जुलाई तक संकल्प पर्व मनाही, जेमा जादा ले जादा पेड़-पौधा लगाय के अभियान चलाय जाही। केन्द्रीय संस्कृति मंत्री प्रहलाद सिंह पटेल ह किहीन कि संकल्प परब के दउरान लोगन मन ह प्रधानमंत्री डहार ले बताय गे पांच ठिन रूख- बरगद, आंवला, पीपल, अशोक अउ बेल के पौधा लगा के देस के औषधि पौधा मन ल महत्व देके परंपरा ल आगू बढ़ाय के बिनती करे गेहे।
भाजपा-वीडियो कान्फ्रेंसिंग सभा
प्रधानमंत्री नरेन्द्र मोदी के दूसर कार्यकाल के एक बछर पूरा होय उपर भारतीय जनता पार्टी डहार ले चलाय जात जनसंवाद कारीकरम आज सिरा गे। ए मउका म मध्यप्रदेश के मुख्यमंत्री शिवराज सिंह चौहान ह वीडियो कान्फ्रेंसिंग के माध्यम वर्चुवल रैली ल संबोधित करत पार्टी कार्यकर्ता मन ले केन्द्र सरकार के योजना ल जन-जन तक पहुंचाय के आह्वान करीन।
मुख्यमंत्री-चार्टर्ड एकाउंटेंस
मुख्यमंत्री भूपेश बघेल ह आई.सी.ए.आई. ले जुड़े देसभर के चार्टर्ड एकाउंटेंस मन ल ग्राम पंचायत अउ नगरीय प्रसासन के कामकाज म कसवाट के संगेसंग वित्तीय प्रबंधन ल मजबूत बनाय बर मदद के बिनती करे हे।
मुख्यमंत्री ह अपन निवास कार्यालय ले ‘रिसर्जेट छत्तीसगढ़‘ बिसय उपर राखे गे वेबीनार म देसभर के चार्टर्ड एकाउंटेंस मन ल संबोधित करत रिहीन। ए मउका म मुख्यमंत्री ह आई.सी.ए.आई. के रईपुर साखा ल नवा रईपुर म प्रदेस के छात्र मन बर सीए के कोचिंग इंस्टीट्यूट अउ कार्यालय भवन बर भूईंया देवाय के घोसना करीन।
कोरोना मरीज
प्रदेस म आज घलो कोरोना संक्रमित मरीज पाय गीस। अभी तक मिले जानबा के मुताबिक प्रदेस म आज कोरोना संक्रमित संतावन नवा मरीज के पुष्टि होय हे। जेमा राजनांदगांव ले सोलह, रायगढ़ ले बारह, बिलासपुर अउ कबीरधाम ले सात-सात, रईपुर अउ दुरूग ले पांच-पांच, बलौदाबाजार ले चार अउ नारायणपुर जिला के एक मरीज मिले हे। ए बेरा सात सौ सत्रह झिन मरीज मनके इलाज आने-आने अस्पताल म चलत हे।
राजनांदगांव जिला म आज सोलह झिन नवा मरीज मिले के बाद प्रसासन डहार ले बिसेस सतर्कता बरते जात हे। उहें, काली जिला म इक्कीस झिन नवा कोरोना संक्रमित मरीज मिले रिहीस, जेमा खैरागढ़ विधायक के मैनेजर के संगेसंग मेडिकल कालेज अस्पताल के एक झिन डॉक्टर अउ दू झिन स्टाफ नर्स घलो सामिल हे।
उहें, रायगढ़ जिला म आज बारह झिन कोरोना संक्रमित मरीज के पहिचान करे गेहे, जेमा ग्यारह झिन मरीज फ्रेंड्स कॉलोनी ले मिले हे। ऐति, दुरूग जिला म घलो आज पांच झिन नवा कोरोना पॉजिटिव मरीज मिले हे। ए जम्मों झिन बीएसएफ सेक्टर छह के जवान हरय।
ओति, बिलासपुर जिला म आज जउन सात नवा मरीज के पहिचान होय हे, ओमा दू झिन मरीज सहर के प्राईवेट होटल क्वारेंटाइन रिहीन।
उहें, दंतेवाड़ा जिला म सीआरपीएफ के एक झिन जवान घलो कोरोना संक्रमित पाय गेहे।
इही बीच, महासमुंद जिला म कोविड केयर सेंटर अउ कोविड अस्पताल सुरू होय के बाद अब कोरोना जांच के सुविधा घलो सुरू होवत हे। जिला चिकित्सालय के कोविड इकाई म एक ठिन ट्रू नॉट मसीन लगाय गेहे, जिहां अवइया महीना ले कोरोना संदिग्ध अउ संक्रमित मनके जांच करे जा सकही।
पेयजल-मुख्यमंत्री
प्रदेस म धातु वाले अउ नमकीन पानी के समस्या वाले जघा म अब उपरी जल के माध्यम ले पीये के पानी के बेवस्था करे जाही। मुख्यमंत्री ह काली रईपुर म ऊर्जा विभाग अउ क्रेडा के समीक्षा बइठका म अधिकारी मन ल ए बारे म निरदेस दीन।
मुख्यमंत्री ह गरियाबंद के सुपेबेड़ा म नंदिया के पानी अउ बेमेतरा, बालोद, धमधा, साजा, नवागढ़ म नमकीन पानी के सिकईत के सेती सरफेस वाटर के परयोग करके पानी के बेवस्था बर योजना बनाय के बात किहीन। मुख्यमंत्री ह क्रेडा अधिकारी मन ल दूर-दराज वाले जघा मन म सौर ऊर्जा के माध्यम ले बिजली के बेवस्था करे के संगेसंग किसान मन ल सोलर पंप देके निरदेस घलो दीन।
गृह निर्माण मंडल-निर्णय
छत्तीसगढ़ गृह निर्माण मंडल के जम्मों योजना मन म छत्तीसगढ़ भू-संपदा विनियामक प्राधिकरण-रेरा के मापदंड के पालन म ए बेरा चलत पंजीयन सुल्क म कटौती करे जाही। आवास मंत्री के अगुवई म रईपुर म राखे गे गृह निर्माण मंडल के बइठका म ए फइसला ले गीस।
निर्णय के मुताबिक ए बेरा एकमुश्त पन्द्रह प्रतिसत पंजीयन रासि के जघा म अब हाउसिंग बोर्ड के जम्मों योजना के तहत बने या बनत ईडब्ल्यूएस भवन बर पच्चीस हजार रूपिया अउ एलआईजी के भवन बर पचास हजार रूपिया के पंजीयन रासि राखे गेहे। कोरोना संक्रमण के सेती आवंटित भवन मनके देय किस्त के तारीख ल घलो बढ़ा के तीस जून कर दे गेहे। बइठका म यहू निरनय ले गीस अब एक झिन मनखे ह एक ले जादा मकान खरीद सकथे।
कांग्रेस-प्रदर्शन
पेट्रोल-डीजल के भाव म बढ़ोतरी अउ महंगाई के खिलाफ प्रदेश कांग्रेस डहार ले काली उनतीस जून के राजधानी रईपुर के संगेसंग जम्मों जिला मुख्यालय मन म धरना प्रदर्शन करे जाही। धरना प्रदर्शन के बाद कांग्रेस के कार्यकर्ता मन डहार ले राष्ट्रपति के नाव ज्ञापन घलो दे जाही। ए मउका म पार्टी के प्रदेस अध्यक्ष मोहन मरकाम के अगुवई म राजधानी रईपुर के राजीव गांधी चौक ले पूर्व मुख्यमंत्री डॉक्टर रमन सिंह के घर तक साइकिल यात्रा घलो निकाले जाही। ए दउरान कांग्रेस के जिला, ब्लॉक अउ विधानसभा कमेटी मन डहार ले ‘स्पीक अप ऑन पेट्रोलियम प्राइजेस‘ के कारीकरम चलाय जाही।
मौसम
प्रदेस म अवइया चौबीस घंटा के दउरान कतकोन जघा म हल्का ले मध्यम बरसा होय के संभावना हे। उहें, दक्षिण छत्तीसगढ़ के एक-दू जघा म गरज-चमक के संग भारी बरसा अउ गाज गिरे के चेतावनी दे गेहे।
मौसम विभाग ले मिले जानबा के मुताबिक उत्तर पूर्व मध्यप्रदेश ले उत्तर मध्य महाराष्ट्र तक एक ठिन द्रोणिका बने हे, जेखर असर प्रदेस म घलो दिखत हे।


text:
कांकेर । सासन के डाहर ले आदेस जारी करे गिस हे कि, अब हर ब्लॉक के एक सरकारी स्कूल म इंग्लिश मीडियम म पढ़ाई करवाई जाए। एला लेके सिक्षा बिभाग ह तइयारी घलो सुरु कर दिस हे। एकर ले अभिभावक मन म घलो खुसी के लहर दिखत हे। काबर कि कउनो कउनो दाई-ददा लइका मन ल अंग्रेजी स्कूल म नइ पढ़ा सकय, फेर अब ओमन के लइका अंग्रेजी म पड़हीं। एला लेक कांकेर के जवाहर वार्ड के सासकीय प्राथमिक साला अऊ माध्यमिक साला के चयन इंग्लिश मीडियम बर करे हे। अइसन ही जिला म कुल 14 सरकारी बिद्यालय म अब इंग्लिश मीडियम म पढ़ाई होही। अइसन ही जिला म दूसर 6 ब्लॉक म घलो एक प्राथमिक साला अऊ एक माध्यमिक साला के चयन इंग्लिश मीडियम बर करे गिस हे। जिला सिक्षा अधिकारी टी आर साहू ह बताइस कि, इंग्लिश मीडियम स्कूल म पढ़े बर कउनो भी आवेदन कर सकत हे। स्कूल म सीट के आधार म चयन करे जाही…।
ये वजह ले अभिभावक मन म खुसी के लहर दिखत हे
कांकेर । सासन के डाहर ले आदेस जारी करे गिस हे कि, अब हर ब्लॉक के एक सरकारी स्कूल म इंग्लिश मीडियम म पढ़ाई करवाई जाए। एला लेके सिक्षा बिभाग ह तइयारी घलो सुरु कर दिस हे। एकर ले अभिभावक मन म घलो खुसी के लहर दिखत हे। काबर कि कउनो कउनो दाई-ददा लइका मन […]
Related Posts
Nothing found!
It looks like nothing was found here!


text:
रायपुर। राजनांदगांव विधानसभा के चुनाव दिलचस्प होवत जावत हे। बीजेपी, कांग्रेस अउ छत्तीसगढ़ जनता कांग्रेस, तीनो झन ए सीट ल जीते के बात करथे। बीजेपी मुख्यमंत्री डॉ. रमन सिंह ल अपन चेहरा बनाही। ऐती बर अजीत जोगी घलो राजनांदगांव ले लड़े के ऐलान कर देहे। अब सबके नजर ह कांग्रेस के उम्मीदवार म टिके हे।
कांग्रेस ह गुरुवार के सर्किट हाऊस म राजनांदगांव के सबो पदाधिकारी अउ खैरागढ़ सहित अन्य जगह के विधायक मन के संग उम्मीदवार मन ल लेकर मंथन करिस। बैठक म उम्मीदवार ल लेकर जो तस्वीर उभर कर आईस हे ओखर अनुसार स्थानीय व्यक्ति ल टिकट दे बर सहमति बनिस हे। । सूत्र मन के कहिन कि कांग्रेस के प्रदेश प्रभारी पीएल पुनिया ह साफ कर दिस कि राजनांदगांव म कोनो बाहर बडे नेता ल कांग्रेस उम्मीदवार नइ बनाए। कोनो स्थानीय चेहरा ल उम्मीदवार बनाही । पुनिया ह कहिन कि थोड़ा इंतजार करे बर पड़ही। उम्मीदवार सामने होही। कार्यकर्ता ल रिचार्ज करत हुए वो किहिस कि चाहे पदयात्रा हो या बूथ कमेटी के गठन बर निरीक्षण, हर जगह के लोगन मन म खासा उत्साह हवय। पुनिया के मानन हे कांग्रेस पार्टी के कार्यक्रम म जइसे जनसमूह उमड़त हे। ओखर ले साफ लगत हे कि ए बार छत्तीसगढ़ म परिवर्तन के लहर हवय। वो ह किहिस कि 2018 म प्रदेश म जब भी चुनाव होही तब ओमा बीजेपी पूरी तरह ले उखड़ जाही अउ कांग्रेस पार्टी के सरकार बनही।
कौन होही सीएम
कांग्रेस पार्टी म सीएम कौन होही, ऐखर बर अटकल समय-समय पर लगते रहिथे। कांग्रेस के प्रदेश प्रभारी पीएल पुनिया ह एक बार फिर येला स्पष्ट करथे कि कांग्रेस चुनाव म जीत के बाद ही मुख्यमंत्री के चुनाव होही। कांग्रेस विधायक दल ही सीएम कैंडिडेट ल तय करही। पार्टी के अध्यक्ष राहुल गांधी ह ऐही निर्देश दे हे। अब सभी ल पद बर नइ संगठन के जीत बर मेहनत करे बर पड़ही। वोह किहिस कि ए बखत चुनाव के काफी पहिली ले उम्मीदवार मन के घोषणा कर दे जाही। ताकि ओला अपन क्षेत्र म काम करे के पर्याप्त मौउका मिले।
छत्तीसगढ़ म कांग्रेस ए बखत जीत के दावा करत हवय। ऐ ला लेके प्रदेशभर म अलग—अलग टीम बनाके काम करत हे। प्रदेश प्रभारी पीएल पुनिया खुद प्रदेशभर म दौरा करत हवय।
रायपुर। राजनांदगांव विधानसभा के चुनाव दिलचस्प होवत जावत हे। बीजेपी, कांग्रेस अउ छत्तीसगढ़ जनता कांग्रेस, तीनो झन ए सीट ल जीते के बात करथे। बीजेपी मुख्यमंत्री डॉ. रमन सिंह ल अपन चेहरा बनाही। ऐती बर अजीत जोगी घलो राजनांदगांव ले लड़े के ऐलान कर देहे। अब सबके नजर ह कांग्रेस के उम्मीदवार म टिके हे।


text:
"चऊदह, सोला, अठारह..." खांडू माने ह अठ्ठ्या के पीठ मं लदय बोरा के झोला मं रखाय कइनचा ईंटा ला गिने ला बंद कर देथे, अऊ गधा ला चले सेती कहिथे, “चल...फर्र...फर्र“. अठ्ठ्या अऊ दू दीगर ईंटा ले लदे गधा मन भट्टा डहर जेन ह करीबन 50 मीटर दुरिहा होही रेंगे ला धरथें. ये ईंटा मं ला उहाँ जराय बर उतारे जाही.
खांडू कहिथे, “एक घंटा अऊ फेर हमन सुस्ताबो.” फेर अभू त बिहनिया के 9 बजे हवय! हमर अकबकाय चेहरा ला देखत वो हा बताथे, “हमन रात के एक बजे अंधियार मं सुरु करेन. हमर पारी बिहनिया 10 बजे खतम हो जाथे. रातभर ले ये हा चलत रहिथे (रातभर हे असाच चालू आहे)
खांडू के चार गधा खाली झोला ले के भट्टी ले लहूँटे हवंय. वो हा फिर ले गिने ला सुरु कर देथे "चऊदह, सोला, अठारह..."
फेर अचानक, "रुको..." वो अपन एक गधा ला हिंदी मं कहिथे. “हमर इहाँ के गधा मन मराठी भासा ला समझथें, फेर ये ह नई समझय. ये ह राजस्थान के आय. हमन ला वोला हिंदी मं पुकारे ला परथे,” ठहाका मार के वो ह कहिथे. अऊ वो हा हमन ला ये दखाय बर आगू आथे: रुको. गधा रुक गीस. चलो. रेंगे ला धरिस.
खांडू के मया अपन ये चौपाया संगी मन बर साफ झलकत रहिस. “लिंबू अऊ पंढरिया चरत हवंय, अऊ ये मोर पसंद के सवारी आय. वो हा लंबा, सुंदर अऊ सुपरफास्ट आय!”
हमन वो मन ले महाराष्ट्र के सांगली सहर के बाहरी इलाका सांगलीवाड़ी के तीर एक ठन भठ्ठा मं मिलेन. जोतिबा मंदिर के तीर तखार मं ईंटा भठ्ठा मन ले भरे हवय – हमन गिनती करेन करीबन 25 ठो.
पेराय कुसियार के महमहावत सुक्खा छुही – जेकर ले ईंटा मन ला पकाय बर जराय जाथे-भठ्ठा मन ले कुंहरत निकरत हवा हा बिहनिया के हवा मं मेंझर जाथे. हरेक भठ्ठा मन मं हमन मरद, अऊरत, लइका अऊ गधा मन ला घड़ी का कलपुरजा बरोबर बूता करत देखे रहेन. कुछेक मन माटी सानत रहंय, दिगर मन ईंटा बनावत रहेंय, कुछेक मन जोरत रहेंय अऊ दिगर मन उतारत अऊ जमावत रहंय.
गधा मन आथें अऊ चले जाथें, दू के जोड़ मं...चार...छह...
खांडू कहिथे, “हमन पुरखा ले गधा मन ला पालत हवन. मोर दाई ददा करिन, मोर डोकरा ददा-डोकरी दई मन करिन, अब मंय करत हवंव.” मूल रूप ले सोलापुर जिला के पंढरपुर ब्लॉक के सांगली सहर ले करीबन 50 कोस (150 किलोमीटर) दूरिहा - खांडू, ओकर परिवार अऊ ओकर गधा मन हरेक बछर ईंट-भट्ठा के मौसम बखत (नवंबर-दिसंबर ले अप्रैल-मई तक ले) अपन गांव वेलापुर से सांगली चले आथें.
हमन देखेन, खांडू के घरवाली माधुरी ह भट्टी के बूता मं लगे रहिस, गधा मन के लाय गदोय कइनचा ईंटा मन ला उतारे अऊ ढेरी बनाय मं. ये जोड़ा के नोनी मन, कल्याणी, श्रद्धा अऊ श्रावणी जेन ह 9 ले 13 बछर के आंय, गधा मन के संग चलत रहिन, ओकर ठिकाना तक ले के जावत रहिन. ये मन का भाई जेकर उमर 4-5 बछर के आय, अपन ददा करा बिस्कुट अऊ चाहा धरके बईठे हवय.
माधुरी कहिथे, "श्रवणी अऊ श्रद्धा सांगली के एक ठन आवासीय इस्कूल मं पढ़थें, फेर हमन अपन मदद सेती उहाँ ले अब बहिर लाय ला परिस." वो हा एक घाव मं दू ठन ईंटा फेंके सकथे. वो हा कहिथे, “हमन अपन सहायता सेती एक जोड़ा ला कम मं रखे रहेन. वो मन 80 हजार रुपिया एडवांस ले के भाग गीन. अब हमन ला ये सब ला अवेइय्या दू महिना मं खतम करे बर हवय. फिर वो ह जल्दीच कम मं लहुंट गेय.
माधुरी जेन एक ईंटा ला उतारत हवय तेकर वजन कम से कम दो किलो हवय. ये ला वो हा टेकर कोति फेंकथे जेन ह रंचाय ईंटा मन के ऊपर ठाढ़े हवय.
"दस, बारह, चऊदह..." वो ह गिनथे, वोला तेजी ले धरे बर झुकथे, अऊ वो ईंटा मन ला रंचे मं लगा जाथे जेन ह आगि धरा य ला अगोरत हवय.
*****
रोजेच, आधा रतिहा ले बिहनिया 10 बजे तक ले खांडू, माधुरी अऊ ओकर लईका मन मिलके 15,000 ईंटा चढ़ाथें अऊ उतारथें. ये ला ओकर 13 ठन गधा मं ले जाय जाथे,जेन मन के हरेक के वजन एक दिन मं 2,300 किलो के आसपास रहिथे. जानवर एक चरवाहा के संग चलथे,सब्बो मिलाके 4 कोस (12 किलोमीटर).
खांडू के परिवार ह हजार ईंटा पाछू 200 रुपिया कमाथे. जेन ला ईंट भट्ठा मालिक डहर ले दे गेय 6 महिना के एडवांस मं काट लेय जाथे. पाछू के सीजन मं खांडू अऊ माधुरी ला 2.6 लाख रुपिया मिले रहिस. हरेक गधा पाछू 20 हजार रुपिया.
सांगली ले 25 कोस (75 किलोमीटर) दुरिहा कोल्हापुर जिला के बामबावड़े मं दू ईंट भठ्ठा के मालिक विकास कुंभर कहिथे, “हमन आम तौर ले जानवर पाछू 20 हजार देथन अऊ सब्बो एडवांस मं.” वो ह कहिथे, जतके गधा ओतके आगू .
आखिरी हिसाब किताब 6 महिना मं डोहारे गेय जम्मो ईंटा ले करे जाथे, ये मं ओकर एडवांस अऊ दिगर खर्ची ला काटके. विकास कहिथे, “हमन ओकर बनाय के, घर खरचा सेती हफ्ता मं देय (200-250 रुपिया हरेक परिवार) अऊ कऊनो दीगर खरचा.” वो हा कहिथे, अऊ कउनो ये सीजन मं लेय एडवांस के जतक बूता नई कर सकेंय त वोला अवेइय्या सीजन के करजा मं राख देय जाथे. खांडू अऊ माधुरी जइसन कुछेक लोगन मन मदद सेती अपन एडवांस के रकम के एक हिस्सा अलग रखे हवंय.
*****
ये इलाका मं काम करेइय्या पशु कल्याण संगठन एनिमल राहत के एक ठन फील्ड वर्कर ह कहिथे, ''सांगली जिला मं कृष्णा नदी के किनारा पलुस ले म्हैसाल के मंझा मं करीबन 450 ईंट भठ्ठा हवंय.'' सांगलीवाड़ी 26-28 कोस आसपास (80-85 किलोमीटर) के ये नदी किनारा के मंझा मं पड़थे. ओकर एक ठन संगवारी कहिथे, “भठ्ठा मन मं 4,000 ले जियादा गधा काम मं लगे हवंय.” गधा मन के स्वास्थ्य के जांच सेती दू ठन टीम घड़ी के घड़ी इहाँ आथे. ओकर संगठन एक ठन आपातकालीन एम्बुलेंस सेवा घलो चलाथे, अऊ जानवर मन के देखभाल करथे.
ये दिन के पारी के आखिर मं हमन देखेन के बनेच अकन गधा जोतिबा मंदिर के तीर के नदी डहर भागत जावत हवंय. मोटरसइकिल अऊ सइकिल मं सवार जवान टूरा चरवाहा मन वो मन ला चराय ले जावत रहिन. ये मन जियादा करके कचरा के ढेरी मं मैला खाथें अऊ ओकर चरवाहा मन संझा के ओलियाय ला ले आथें. वइसे खांडू, माधुरी अऊ गधा रखेईय्या दिगर मन के कहना रहिस के वो मन अपन जानवर ला चारा देथें, फेर ये हा कहूँ देखे मं नई आइस.
45 बछर के जनाबाई माने कहिथे, “हम अपन मवेशी मन ला घास अऊ कडबा (रक्सी के सुक्खा ढेंठा) खवाय बर हर बछर दू गुंठा (करीबन 0.05 एकड़) खेत भाड़ा मं लेथन.” भाड़ा 2,000 रुपिया (छह महिना के)." फेर, देखव, हमर जिनगी इहिचे मन के ऊपर आसरित हवय. फेर ये मन ला खाय ला नई देबो त हमन ला बने खाय ला कइसे मिलही?”
जब वो हा अपन टपरा छानी वाले कुरिया मं हमन ले गोठीयावत अपन मंझनिया के खाय ला खतम करत रहिस. अलवा-जलवा ईंटा ले बने ओकर कुरिया के भुईंया तजा गोबर ले लिपाय रहिस. वो ह जोर देके कहिथे हमन प्लास्टिक के चटाई मं बइठथन. जनाबाई कहिथे, “हमन फलटन (सितारा जिला) ले अन, फेर मोर गधा मन बर उहाँ कऊनो काम नई ये. एकरे सेती हमन इहाँ सांगली मं पाछू के 10-12 बछर ले बूता करत हवन. “जिहां मिलिस काम, उहाँ हमन” (जिथे त्यान्ना काम, दशमांश अम्ही). जनाबाई के सात झिन के परिवार साल भर सांगली मं रहिथे, खांडू अऊ ओकर परिवार के उल्टा, जेन ह समे आय ले इहाँ आथे.
जनाबाई अऊ ओकर परिवार हालेच मं सांगली सहर के बाहरी इलाका मं 2.5 गुंठा जमीन (करीब 0.6 एकड़) बिसोय हवय. “बार-बार अवेइय्या पूर मं मोर मवेशी मन बर जानलेवा होथे. तेकरे सेती हमन पहाड़ मं जमीन बिसोयेन. हमन अइसने घर बनाबो जेन मं तरी तल्ला मं गधा मन रहीं अऊ ऊपर मं हमन.” वो हा कहिथे ओकर पोता आथे अऊ ओकर गोदी मं बइठ जाथे, खुस दिखत हवय. वो ह छेरी घलो पाले हवय, जब वो मन चारा ला अगोरत रहिन, हमन वोकर मेमियात ला सुन सकत रहेन. जनाबाई खुस ओके के कहिथे, मोर बहिनी ह मोला एक ठन छेरी देय रहिस. अब मोर करा 10 ठन हवंय.
"अब गधा मन ला पाले पोसे मं दिक्कत होवत जात हवय,” वो हा कहिथे. “हमर करा 40 ठन रहिस जेन मं गुजरात ले लाय एक ठन के दिल के दौरा परे ले मर गे. हमन वोला बचाय नई सकेन.” अब वो मन करा 28 ठन गधा हवंय. सांगली के एक झिन पशु चिकित्सक हर छह महिना मं एक धन दू घाओ जानवर मन ला देखे बर आथे, फेर पाछू के सिरिफ तीन महिना मं परिवार ह चार गधा ला गंवा दीन-तीन के मऊत कऊनो जहर के सेती होय रहिस जेन ला वोमन चरत खाय रहिन अऊ एक ठन हादसा मं. "मोर दाई-ददा के पीढ़ी ह जरी-बूटी के दवई मं ला जानत रहिस. फेर हमन नईं करन,” जनाबाई कहिथे. "अब हमन बस एक दुकान मं जाथन अऊ दवा मन के बोतल बिसो लेथन."
*****
महाराष्ट्र मं, गधा मन ला कैकाडी, बेलदार, कुम्भर अऊ वदर समेत कतको समाज मन पाल-पोसथें अऊ च्रराथें. कैकाडी समाज-जेकर ले खांडू, माधुरी अऊ जनाबाई आथें - ये ह अंगरेज मन डहर ले 'अपराधी' घोसित खानाबदोश आदिवासी मन ले एक ठन रहिस. 1952 मं औपनिवेशिक आपराधिक जनजाति अधिनियम ला खतम करे जय के बाद ये मन ला अधिसूचित कर दे गेय रहिस, फेर आज तक ले ये मं ला ये कलंक के सामना करे ला परथे अऊ समाज मं ये मन ला संदेह के नजर मं देखे जाथे. पुरखा ले कैकाडी लोगन मन टुकना अऊ बहिरी बनावत रहिन. विदर्भ इलाका के आठ जिला मन ला छोड़के, जिहाँ ये ला अनुसूचित जाति के रूप मं वर्गीकृत करे गे हवय, ये समाज ला अब महाराष्ट्र के जियादतर हिस्सा मं विमुक्त जाति (विमुक्त जनजाति) के रूप मं सूचीबद्ध करे गे हवय.
कतको कैकाडी जेन मन गधा ला पशुधन के रूप मं पालथें, तऊन मन ये जानवर ला पुणे जिला के जेजुरी धन अहमदनगर जिला के मढ़ी ले बिसोथें. कुछेक मन गुजरात अऊ राजस्थान के गधा बजार मन मं घलो जाथें. जनबाई कहिथे, "एक जोड़ी के दाम 60,000 ले 120,000 रुपिया हवय.” वो हा जानवर के उमर के जिकर करत कहिथे, “उदन्त गधा के दाम सबले जादा होथे.” वो हा आगू बताथे के जानवर के उमर के पहिचान ओकर दांत ले करे जाथे. गधा के पहिली दांत जनम के कुछेक हफ्ता मं जामे ला धरथे, फेर वो हा धीरे-धीरे गिरत जाथे अऊ पांच बछर के आसपास के उमर मं स्थायी जवान दांत मं बन जाथे.
ये चिंता के बात आय के पाछू के एक दसक मं भारत के गधा मन के अबादी भारी घटत जावत हवय. 2012 अऊ 2019 के मंझा मं , ओकर संख्या 61.2 फीसदी गिर गे – 2012 के पसुधन जनगणना मं दरज 3.2 लाख गधा मन ले, 2019 मं 1.2 लाख तक. ये हा महाराष्ट्र मं गधा मन के दूसर सबले बड़े आबादी आय - 2019 पशुधन गणना के मुताबिक 17,572 - ये बखत मं अबादी मं 40 फीसदी के आसपास कमी आय रहिस.
ये तेज गिरावट ह ब्रुक इंडिया अऊ एक गैर-लाभकारी पशु कल्याण संगठन ह पत्रकार शरत के वर्मा ला खोजी अध्ययन बर प्रेरित करिस. ओकर ये रिपोर्ट ये गिरावट के कतको कारन के पहिचान करथे – जानवर मन के कम होवत उपयोग, वोला पाले-पोसे ले बहिर जावत समाज, मसिनीकरन, चरी-चरागान मं कमी, अवैध हत्या अऊ चोरी.
ब्रुक इंडिया सांगली के प्रोग्राम कोऑर्डिनेटर डॉ. सुजीत पवार कहिथे, ''रकसहूँ दिग के राज मन मं, खासकर के आंध्र प्रदेश के गुंटूर इलाका मं गधा के गोस के मांग हवय.” वर्मा के अध्ययन मं कहे गे हवय के गोस सेती गधा मन के अवैध कतल आंध्र के कतको जिला मं बड़े पइमाना मं होथे. सस्ता होय ला छोड़ के, माने जाथे के एकर गोस हा दवा के काम करथे अऊ मरद मन के मरदानगी बढ़ाथे.
पवार कहिथे, समे समे मं गधा के चमड़ी के तस्करी करके चीन ला भेजे जाथे. ये ह पारंपरिक चीनी दवा बर जरूरी जिनिस आय जेन ला 'इजियाओ' कहे जाथे अऊ एकरे सेती एकर बहुत मांग हवय. ब्रुक इंडिया के जारी रिपोर्ट गधा मन के कतल अऊ चोरी के बीच के एक ठन कड़ी ला बताथे. जेकर सार ये आय के चीन ले मांग के सेती गधा के चोरी छिपे बेपार मं बढ़ोत्तरी, इही कारन आय के भारत मं ये जानवर नंदाय जावत हवय.
*****
45 बछर के बाबासाहेब बबन माने ह छे बछर पहिली अपन सब्बो 10 गधा ला चोरी मं गँवा दीस. “तब ले मंय, ईंटा कुढ़ोवत हवंव, पहिली ले कम कमावत हवंव.” गधा ले ईंटा डोहारे मन ला हजार ईंटा पाछू 200 रुपिया अऊ ईंटा रचेइय्या मन ला सिरिफ 180 रुपिया. (एला छोड़ के 20 रुपिया जादा गधा मालिक मन ला चारा बर घलो देय जाथे, माधुरी ह हमन ला बाते रहिस). हमन बाबासाहेब ले मिराज सहर के लक्ष्मी मंदिर इलाका के तीर बसे सांगलीवाड़ी ले 4 कोस (12 किलोमीटर) दुरिहा एक भठ्ठा मं मिले रहेन. वो हा कहिथे, “गधा ले ईंटा डोहरेइय्या एक झिन के एक पईंत म्हैसल फाटा ले ओकर एक कोरी (20) गधा मन के चोरी हो गीस.” ये भठ्ठा ले 3 कोस दुरिहा होय एक ठन अऊ चोरी ला सुरता करत कहिथे. “मोला लागथे के वो मन जानवर मं ला नसा खवा देथें अऊ अपन गाड़ी मं धर के रेंग देथें.” दू बछर पहिली, जनाबाई के सात ठन गधा के चोरी हो गेय रहिस.
महाराष्ट्र के सांगली, सोलापुर, बीड अऊ दिगर जिला मं गधा मन के चोरी बाढ़त हवय, जेकर सेती बाबासाहेब अऊ जनाबाई जइसने चरवाहा मन ला नुकसान होवत हवय, जेकर आमदनी गधा गोहड़ी के ताकत ऊपर आसरित हवय. मिराज के ईंट भठ्ठा मं बूता करेइय्या जगू माने कहिथे, ''चोर मन मोर गोहड़ी ले पांच ठन गधा ला चुरा लीन.'' जेकर ले मोला करीबन 2 लाख के नुकसान होईस. "मंय ये नुकसान ले कइसने उबरहूँ?"
फेर पवार ला लागथे के गधा के मालिक मन ला घलो संतोस हवय, वो दिन भर खुल्ला छोड़ देथें अऊ ओकर ऊपर ककरो नजर नई रहय. कऊनो सुरक्छा नई ये. बूता के बखत होय ला धरे लेच अपन गधा मन ला लेके आथें. एकर बीच मं कुछु हो जाथे, त ओकर देखेइय्या कऊनो नई ये.”
बाबासाहेब ले गोठियावत, हमन देखेन के बाबू विट्ठल जाधव अपन चार ठन गधा ले ईंटा उतारे सेती लावत हवय. 60 बछर के बाबू, जेन ह घलो कैकडी समाज ले आथे, बीते 25 बछर ले ईंटा भठ्ठा मन मं बूता करत हवय. मूल रूप ले सोलापुर जिला के मोहोल ब्लॉक के पटकुल के बासिंदा आय, ओ हा बछर भर मं छह महिना सेती मिराज मं आथे. वो हा थके मांदे दिखते अऊ बइठ जाथे. बिहनिया के 9 बजत हवय, बाबासाहेब अऊ दू माईलोगन मन के संग चुटकुला सुनावत हवय, बाबू दिन मं अराम करथे, काबर के ओकर घरवाली काम ला संभाल लेथे. ओकर करा छै ठन गधा हवंय, जेन मन दुबराय अऊ जियादा काम वाले दिखथें. दू ठन के गोड़ मं चोट लगे हवय. ओकर पारी खत्म होय मं दू घंटा लागही.
महिना मं सिरिफ एक दिन के छुट्टी - अमावस मं - हरेक कऊनो थक जाथे अऊ अराम चाहथे. जोतिबा मंदिर मं माधुरी हमन ले पूछथे, “फेर हमन छुट्टी लेबो त ईंटा पकोय बर कऊन ले के जाही? वो हा कहिथे, फेर हमन सुक्खा ईंटा ला नई ले जाबो, त नवा ईंटा धरे ला कऊनो जगा नई ये, एकरे सेती हमन छुट्टी नई ले सकन. छै महिना मं अमावस एकेच छुट्टी आय,” वो हा कहिथे. अमावस मं भठ्ठा बंद रहिथे काबर के येला अशुभ माने जाथे. एला छोड़ के हिन्दू तिहार के तीन छुट्टी मिलथे: शिवरात्रि, शिमगा (होली) अऊ गुड़ी पड़वा (नवा बछर ).
मंझनिया तक ले बनेच मजूर मन भठ्ठा के तीर बने अपन कुरिया मन मं लहूँट के आ गे हवंय. श्रावणी अऊ श्रद्धा तीर के एक ठन नल मं कपड़ा धोय ले गे हवंय. खांडू माने गधा मन ला चराय बर बहिर लेके गे हवय. माधुरी अब अपन परिवार बर रांधही अऊ ये भारी गरमी मं सोय के कोसिस करही. भठ्ठा दिन भर बर बंद रहिथे. “पइसा (कमई) बने हवय, अऊ हमर करा खाय बर भरपूर हवय,” माधुरी कहिथे, “फेर सूते नई सकंव तुमन जानत हवव.”
रितायन मुखर्जी ह सरा देस मं घूम-घूमके ख़ानाबदोश चरवाहा समाज मनके ऊपर रिपोर्टिंग करथे. एकर बर वोला सेंटर फ़ॉर पेस्टोरलिज़्म डहर ले एक स्वतंत्र यात्रा अनुदान मिले हवय. सेंटर फ़ॉर पेस्टोरलिज़्म ह ये रिपोर्ताज के बिसयवस्तु ऊपर कउनो संपादकीय रोक नई रखे हवय.
अनुवाद: निर्मल कुमार साहू


text:
जय जोहार । (chhattisgarh) मुख्यमंत्री भूपेश बघेल ह केंद्रीय रेल मंत्री अश्विनी वैष्णव ल पत्र लिखे हे। ए पत्र म वो हा कटघोरा-डोंगरगढ़ रेल परियोजना के स्वीकृति म आंशिक संशोधन करत हुये ऑप्शन-1 के अनुसार क्रियान्वयन के स्वीकृति प्रदान करे के अनुरोध करीन हे । मुख्यमंत्री ह किहीन कि ये देश अउ प्रदेश दूनों के हित म होही ।
मुख्यमंत्री ह रेल मंत्रालय के 28 जून 2021 के पत्र के उल्लेख करत हुये किहीन कि मोर डहार ले 23 मार्च 2022 के माध्यम ले परीक्षण/सर्वे रिपोर्ट म वर्णित ऑप्शन-1 के क्रियान्वयन बर राज्य सरकार के सहमति प्रदान करत हुये संशोधित एलाइमेंट अनुसार परियोजना स्वीकृति प्रदान करे के अनुरोध करे गेहे। किन्तु, ए विषय म भारत सरकार डहार ले सकारात्मक कार्यवाही करे जाय के संदेश/पत्राचार राज्य सरकार ल अब तक प्राप्त नई होए हे ।
मुख्यमंत्री श्री बघेल ह पत्र म आगू लिखे है कि बछर 2015 म दक्षिण-पूर्ण मध्य रेलवे डहार ले कराए गे सर्वे के एलाइमेंट घलो ऑप्शन-1 के ही अनुरूप रिहीन हे। इंहा ये लेख करना प्रासंगिक हे कि उपरोक्त परियोजना पब्लिक प्रायवेट पार्टनरशिप (पीपीपी) के अंतर्गत क्रियान्वित करे जाना हे , एखर सेती परियोजना के व्यवहारिकता समग्रता म आधारित होना अपेक्षित हे । फिजिबिलिटी रिपोर्ट अनुसार एलाइमेंट म उपरोक्त संशोधन के बाद लागत म घलो परियोजना व्यवहारिक पाए गेहे ।


text:
पान ठेला म घनश्याम बाबू ल जईसे बईठे देखिस, परस धकर - लकर साइकिल ल टेका के ओकर तीर म बईठगे। पान वाला बनवारी ल दू ठिन पान के आडर देवत का रही भईया तोर म काहत घनश्याम ल अंखियईस। दू मिनट पहिलीच एक पान मुहु म भरके चिखला सनाय भईसा कस पगुरात बईठे रिहीस। बरोबर सुपारी ह घलो चबाय नइहे अउ एति पान के आडर। अभीच भरे हंव काहत घनश्याम बाबू मना करत मुड़ी हलइस फेर परस के दरियादिली के आगु ओकर कंजुसी चलबे नइ करय। जइसे बनवारी पान ल चिपोटत लौंग के काड़ी म भोस के दिस,परस ऊंट कस मुहु ल फारत ओमा हुरस दिस। अउ बगल म तुरते पच ले मार दिस।
फेर घनश्याम बाबू तिरन गसियावत धीरलगहा पुछथे - करोड़ रुपिया कतेक अकन होत होही भईया? घनश्याम बाबू अकचकागे, पहिली तो आंखी ल बटेर के ओकर मुड़ी ले गोड़ देखिस। फेर कथे - तोला कांही बाय भूत तो नी धर लेहे? कईसे आज करोड़ के गिनती पुछत हस? सौ दू सौ के कमईया कब ले करोड़पति बनगे। परस कहुं अनीत - सनीत काम धंधा म तो नी लगगे हस। रयपुर वाला बेंक के तिजोरी ल फोरिन तिंकरे संग संगत म तो नइ परगे हस? अइसने धड़धड़ धड़धड़ घनश्याम के मुंहु ले सवाल छुटगे। अतेक अकन सवाल एक संघरा सुनके परस बक खागे।
फेर थोरिक एति ओति देखके कहिथे - अइसन बात नइ होय भईया एतहु मन का ले का सोंच डारथव। मे तो सिरीफ कतका होथे इही पुछे हंव। तरी उपर होवत सांस ल घनश्याम धीरज देवत कहे लागिस - करोड़ के गिनती गिने के न तोर औकात हे परसु अउ न मोर बताय के ,फेर अइसे का बात, जेमा तोला करोड़ के संउक लागत हे। तहुं भईया बात ल कहां ले कहां ले जाथस? गोठबात ल घुमात परस किहिस। टीवी नी देखस का? कइसे एक ठिन सवाल म एक लाख,दू ठिन म दू लाख,पांच सवाल म दस लाख,कनहो सवाल तो पचास लाख के घलो होथे। देखते देखत करोड़पति बन जाथे। अंखमुंदा खेल बरोबर! परस फेर आगु कहिथे - हम तो एला सिरीप मनोरंजन समझत रेहेन, फेर बताथे सिरतोन म पईसा जीत के लानथे। उपराहा म पुछथे घलो कोन - कोन करोड़पति बनही। अइसने अइसने सवाल के जुवाप ले कई ठिन परीक्छा के पेपर ल पोते हन। करोड़ ल कोन काहय बरोबर हजार रुपिया देखे ल नी मिले।
घनश्याम बाबू परस के गोठ ल सुनत भोकवाय हूं हूं हूंकारु देवत हे अउ परस के बात चलतेच हे। सरकार कांही घोसना करही तहू ह हजार करोड़। लाख लाख करोड़ के योजना निकलथे, बजट बनाथे, अतका करोड़ वोतका करोड़! जब गिनतीच ल नी जानबे, त काला समझबे? अउ ते अउ कोनो कलेचुप रिश्वत मांगही वहु ह करोड़ के उही पार। भरस्टाचार करही वहू करोड़ ले उपर, अपन परचार बर, मुहुकान ल बने देखाय बर बिग्यापन घलो करोड़ ले उपर। हड़तालिया मन बर घलो एके जुवाप, करोड़ो रुपिया के लागा करे ल परही तुंहर बर। अइसे लागथे करोड़ ले कम ह पइसाच नी होय! तिही पाय के भईया मे गिनती पुछत रेहेंव!
परस के गोठ म हुंकारु देवत घनश्याम बाबू मुड़ी हलात कथे- सिरतोन बात ए भाई! फेर हमर भाग म अइसन कहां जेन जीते जीयत अतेक अकन रुपिया देखे ल मिलही? इंहा तो नून तेल गोंदली ह रोवा डारथे। पाछु हप्ता के पेपर ल परस धरे राहय, ओमा छपे समाचार ल देखात कहिथे- ले देख, एकर ऊपर म पांच करोड़ के इनाम हे। पता बता अउ बन जा करोड़पति! इनाम देवईया कोनो गंगू तेली नही राजा राठी आय। समझ जा राजा के आदेश आय! घनश्याम बाबू परस ल इंच्चट देखे, भीतरे - भीतर पछीना छुटे लागिस। थरथरावत जबान म घनश्याम बाबू परस ल घुड़कथे - त करोड़पति बने बर काकरो मुड़ी ल काट देबे का? अरे पइसा खातिर काकरो लहु रकत बोहाना गलत बात आय! कोनो ल रोआ के सुख नइ मिले! परस हांसत कहिथे - तै नइ जानस भईया! बाहुबली ल मारिस तभे तो पांच सौ करोड़ कमईस हे गा।
बहेराभांठा,छुरा
गरियाबंद (छ .ग)


text:
छत्तीसगढ़ी देवनागरी लिपि म लिखे जथे. एला सीखना थोरकुन प्रयास से संभव हे.
नवम्बर सन 2000 म छ्त्तीसगढ़ देश के 26 वाँ राज्य बनिस. नवा राज्य बने से जनता नवा-नवा सपना देखिस. नवा-नवा सपना पोंगा छोड़ींन. सबे क्षेत्र म विकास बर प्रयास शुरू होइस. 28 नवम्बर 2007 म छ्त्तीसगढ़ विधानसभा म सर्वसम्मति से छत्तीसगढ़ राजभाषा (संशोधन) विधेयक 2007 पास होइस. इहाँ के साहित्यकार मन छत्तीसगढ़ी साहित्य ल समृद्ध करे बर लेखन करत हें. बहुत अकन बुता छत्तीसगढ़ी राजभाषा आयोग करे हे फेर अउ काम करे के जरूवत हे. छत्तीसगढ़ी बर पूरा समर्पण भाव होही तभे ठोस बुता दिखही. छत्तीसगढ़ विधान सभा अध्यक्ष डॉ.चरणदास महंत ह प्रदेश के मुख्यमंत्री ल छत्तीसगढ़ी ल संविधान के आठवीं अनुसूची म शामिल कराय बर कोशिश करे खातिर अउ छत्तीसगढ़ी राजभाषा आयोग अध्यक्ष नियुक्त करे बर चिट्ठी लिखे हे. उन यहू लिखे हे के आयोग म अध्यक्ष नियुक्त नइ करे गे हे तेखर सेती छत्तीसगढ़ी राजभाषा के उत्थान के काम विशेष रूप से प्रभावित होवत हे. छत्तीसगढ़ी साहित्यकार मन के किताब के प्रकाशन नइ हो पात हे. साहित्यकार अपन रचना प्रकिया ल गति नइ दे पावत हें. छत्तीसगढ़ी संस्कृति के विकास म विश्वास करइया मुख्यमंत्री भूपेश बघेलजी अब महतारी भाखा छत्तीसगढ़ी के विकास डाहर जरूर ठसलगहा धियान देही अइसे जन-विश्वास हे.
ये भी पढ़ें : छत्तीसगढ़ी विशेष - पाछू लहुट के देखे बर भुलागे गाँव : अब नइ ठाहरत हे पाँव
विकास-यात्रा
राजभाषा छत्तीसगढ़ी अपन विकास यात्रा म हे. छत्तीसगढ़ी देवनागरी लिपि म लिखे जथे. एला सीखना थोरकुन प्रयास से संभव हे. शब्द भंडार लगातार बढ़त हे. एखर अपन व्याकरण हे. भाखा म सम्प्रेषण-शक्ति हे. भाखा के विकास अचानक नइ होय. सब के सहयोग से एखर गियान कोठी लबालब हो सकत हे. हम अपन महतारी के मान-सम्मान जइसे करथन वइसने मान सम्मान छत्तीसगढ़ी भाखा के जन-जन म होना चाही. छत्तीसगढ़ी बोल-चाल के भाखा होय. निच्चट सिकुड़े सोच ल तियागे बर लागही. उदार हो के जनता के जरूवत के हिसाब से भाषा के लेखन हो. हिंदी, अंगरेजी या अन्य भाखा के शब्दावली के प्रयोग करे से यदि छत्तीसगढ़ी के सम्प्रेषण-शक्ति बाढ़त हे त एखर सुवागत करना चाही. शब्द के मूल भाव पाठक तक पहुंचना चाही. अति अक्खड़ता भाखा के ताकत ल कमजोर कर सकत हे. हमर बोलचाल सब जगा छत्तीसगढ़ी म हो. सरकारी अउ गैर सरकारी सबे स्तर म छत्तीसगढ़ी म पढ्ना-लिखना होय. महतारी पूज्य अउ वन्दनीया हे. छत्तीसगढ़ी राजभाषा ल राजकीय कामकाज के भाषा बनाय बर संकल्पित होय बर परही. ओखर बर वातावरण तियार करना जरूरी हे. छत्तीसगढ़ी ल राज-काज के (राजकीय) भाखा बनाय के दिशा म अखिल भारतीय प्रशासनिक शब्दकोश (अंगरेजी-छ्त्तीसगढ़ी भाग-2) विधान सभा द्वारा संकलित अउ छत्तीसगढ़ी राजभाषा आयोग द्वारा जाँच-परख कर के छपवाय गे हे.
शासन के छत्तीसगढ़ी म कार्यकलाप के आधार भूमि
छत्तीसगढ़ विधानसभा के सचिव देवेन्द्र वर्मा अपने संदेश म लिखे है-‘प्रत्येक लोक भाषा जब राजभाषा बनती है तो उसके समक्ष यह यक्ष प्रश्न होता है कि वह समय के साथ अपने आप को कितनी शीघ्रता से परिवर्तित व परिमार्जित करती है? अन्य भाषा के शब्दों को सुविधा की द्रष्टि से किस सीमा तक आत्मसात करती है. छत्तीसगढ़ी भाषा के क्षेत्र विशेष में शब्दों के उच्चारण में भिन्नता और हिंदी के शब्दों के उपयोग की अधिकता दोनों ही छत्तीसगढ़ी भाषा को मानक भाषा बनाने की राह में बडी चुनौती है. अगली कड़ी में उन्होंने लिखा है-‘ अखिल भारतीय प्रशासनिक शब्दकोश में छत्तीसगढ़ी शब्दों को समाविष्ट करने की आवश्यकता होना महसूस करते हुए हमारा यह प्रयास है कि छत्तीसगढ़ी भाषा के मूल शब्दों के साथ साथ अन्य भाषाओं के शब्दों को उच्चारण के आधार पर लिपिबद्ध कर छत्तीसगढ़ी भाषा के शब्द भंडार को विस्तृत कर आधुनिकृत स्वरूप दिया जाय.’उन्होंने उम्मीद जाहिर की है कि यह शब्दकोश छत्तीसगढ़ी भाषा को शासन के कार्यकलाप में प्रयोग के आधार भूमि का कार्य करेगा. इसी शब्दकोश में छत्तीसगढ़ी राजभाषा आयोग-रायपुर के सचिव पद्मश्री डॉ.सुरेन्द्र दुबे ह लिखे हे-‘छत्तीसगढ़ी में हिंदी,अंगरेजी, अवधि, भोजपुरी, ब्रज की भाषाएँ एवं छत्तीसगढ़ की बोलियों का समावेश है. छत्तीसगढ़ी को महासागर बनाने में इन सभी का अवदान है.’ सार बात इही हे के सरकार हर अपन स्तर के बुता ल कुछ करे हे. हम छत्तीसगढ़ म अपन महतारी-भाखा के प्रयोग करे बर ढेरियाबो त दूसर कोनो आ के हमर भाषा के मान ल नइ बढ़ाही.
लोक-जागरण
सामान्य रूप से छत्तीसगढ़ी ल पढ़े-लिखे म दिक्कत आथे जरूर फेर अतको दिक्कत नइ होय के मैदान छोड़ के भागे जाय. हमर अपन संकल्प बेहद जरूरी हे. सरकार खुद के बलबुता ले कोनो भाषा ल उन्नत नइ कर सके. एखर बर लोक जागरण जरूरी हे. ये बुता बर साहित्यकार अउ जनता के जवाबदारी बाढ़ जथे. एखर सेती जेन जिहाँ हें उन उहें ले शपथपूर्वक छत्तीसगढ़ी अपन महतारी भाखा के सेवा कर सकत हे. फेर चाहे मजदूर हो, किसान हो, चाहे कोनो सरकारी दफ्तर वाले हो या अन्य जगह काम करइया मनखे छत्तीसगढ़ी के विकास बरसब ल अइसना मिहनत करना जरूरी हे. भाखा सब ल जोड़े-जुड़े अउ सांस्कृतिक विकास के ताकतवर माध्यम होथे. स्कूल म एक-दु पाठ छत्तीसगढ़ी के जोड़े गे हे. हो. एमा छत्तीसगढ़ म प्रकृति के सुन्दरता के अलावा लोक-जीवन के प्रेरक संदेश अउ छत्तीसगढ़ी साहित्य म लोक-चेतना के स्वर हे.
लोक-जीवन के ख़ूबसूरती
ऋतू परिवर्तन के संगे-संग लोक-जीवन के विविध रूप अउ जीवन के ख़ूबसूरती के दर्शन होथे. जीवन के सास्कृतिक द्रश्य आगू-आगू चलथे. इहाँ ‘अरपा पैरी के धार, महानदी हे अपार...के छत्तीसगढ़ महतारी के वन्दना ल सुन के श्रोता आनंद-विभोर हो जथे. वुहें छत्तीसगढ़ के कोठी ले धान-धन ले छाती फूल जथे. प्राकृतिक संपदा आत्म-विश्वास जगाथे. जीवन सिंगार करथे. खेत के लहलहावत फसल, लोक-जीवन म लोकगीत के धुन गुनगुनावत हर संघर्ष ल सरल बना देथे. छेरछेरा, जसगीत, सुआ-गीत, डंडा-गीत, जंवारा-गीत, भोजली, करमा, ददरिया, पंथी-गीत, नाचा-गीत, राउत-नाचा के दोहा, फाग-गीत, बांस-गीत, देवारी-गीत, गौरा-गीत, बिहाव-गीत, लोक-गीत, लोक-नाटय आदि जीवन ल विविधता के ख़ूबसूरती म बांधे रखथे. खान-पान के अलग ठाठ होथे. छ्त्तीसगढ़ी साहित्य लिखइयाछत्तीसगढ़ी मन अउ गतिमान हों. सरकारी स्तर म उन ल यथोचित सहयोग मिले अउ छत्तीसगढ़ी छत्तीसगढ़ी के चारों खुंट विकास के धरातल बने. भाखा प्रयोग से सतत गतिशील होथे. ओखर भाव नदिया के धार बरोबर गतिशील होथे. आवव हम सब मिलके छत्तीसगढ़ी भखा के बने सेवा करन ल. जेखर ले छत्तीसगढ़ महतारी के माथा गरब से अउ उंच होय. (लेखक साहित्यकार हैें और ये उनके निजी विचार हैं.)
MP Board Exam 2023: एमपी बोर्ड परीक्षा में इन बातों का रखें खास ध्यान, नोट कर लें बोर्ड की गाइडलाइंस
एमपी के उच्च शिक्षा मंत्री बोले- अंग्रेजी में काम होने के चलते कोर्ट में लगा है मुकदमों का अंबार
शिकायत गुमने का बहाना नहीं बना सकेगी पुलिस, करनी होगी एंट्री
Bhanupratappur By-Election News : भानुप्रतापपुर उपचुनाव पर News18 की खास पेशकश, देखिए कहता है Voter?
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
MP Board Exam Date 2023: एमपी बोर्ड 10वीं, 12वीं परीक्षा की डेट्स घोषित, छात्र यहां देखें पूरा टाइम टेबल
शिक्षा के मंदिर मे धर्मांतरण का खेल! छात्र नहीं बल्कि शिक्षक को बनाया जा रहा था शिकार, पढ़ें पूरा मामला
Indore: धार्मिक कट्टरता फैलाने के आरोप में इस कॉलेज के प्रोफेसरों को किया जाएगा टर्मिनेट! मंत्री ने दिए सख्त कार्रवाई के निर्देश
Shocking : मां ही बन गई बेटे की कातिल : 30 हजार रुपए में दी दूसरे बेटे को हत्या की सुपारी
MP Board Exam 2023: रिजल्ट सुधारने स्कूल शिक्षा विभाग कर रहा ये काम, जाने कैसे होगा लाभ
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisagrh news


text:
रायपुर। आरजे इंटरटेनमेन्ट वर्ल्ड बैनर तले छत्तीसगढ़ी फिलम ”जोहार छत्तीसगढ़ ” के निरमान करे जाथ हे। ये फिलम ह छत्तीसगढ़ी क्रांति सेना के ऊपर आधारित हे, येमा छत्तीसगढ़िया और छत्तीसगढ़ी भाखा के उपर होवइया शोषण व लूट ल सिनेमा के माध्यम ले उजागर करे जाही। अउ इहां के मनखे मन के उपेक्षा कर बाहरी मनखे मन ल आगू करे के पीड़ा ल दरसाए जाही।
ये फिलम ह लोगन मन एक सारथक संदेश देही कि छत्तीसग़ढ़िया और छत्तीसगढ़ी भाखा के उपेक्षा कर के आगू नहीं बढ़े जा सकय। फिलम के प्रोड्यूसर राज साहू हे, अउ निर्देसक , लेखक व गीतकार देवेन्द्र जांगड़े हे। कलाकार म देवेन्द्र जांगड़े (तहलका मोर नाव के फेम) , हीरोइन सिखा चितंबरे (लैला टिप टॉप छैला अंगूठा छाप, माया 2 जइसे अब्बड़ अकन सुपर हिट मूवी के हीरोइन) अउ येखर अलावा राजू साहू घलो हे जेखर ये पहिली फिलम होही। उंखर अपोजिट म बी ए सेकंड ईयर के हीरोइन सोनाली सहारे हवय।फिलम के संगीत तय्यार करही सूरज महनांद ह। फिलम के सहनिर्देसक दीपक आदित्या हवय। प्रोडक्सन टीम म रोसन, सिखर,योगेस, विपिन, मनीस मन सामिल हे।
ये फिलम के सूटिंग शुकरवार के सुरू होइस हे जेमा पहुंना के रुप म अमित बघेल , छत्तीसगढ़िया क्रांति सेना प्रदेस अध्यक्छ ,डॉक्टर अजय यादव छत्तीसगढ़िया क्रांति सेना प्रदेस उपाध्यक्छ, मोहन सुन्दरानी फेमस निर्माता निर्देशक , डॉक्टर अजय सहाय अउ रामगुलाम ठाकुर हाजिर रहिन हे।
रायपुर। आरजे इंटरटेनमेन्ट वर्ल्ड बैनर तले छत्तीसगढ़ी फिलम ”जोहार छत्तीसगढ़ ” के निरमान करे जाथ हे। ये फिलम ह छत्तीसगढ़ी क्रांति सेना के ऊपर आधारित हे, येमा छत्तीसगढ़िया और छत्तीसगढ़ी भाखा के उपर होवइया शोषण व लूट ल सिनेमा के माध्यम ले उजागर करे जाही। अउ इहां के मनखे मन के उपेक्षा कर बाहरी मनखे मन ल आगू करे के पीड़ा ल दरसाए जाही।


text:
रायपुर । जिला म तम्बाखू अउ अन्य धूम्रपान ल रोकथाम बर चलत अभियान म तेजी लाय के निरनय लेय गिस हे। जिला पंचायत के मुख्य कार्यपालन अधिकारी दीपक सोनी के अध्यक्षता म आज जिला कलेक्टोरेट परिसर म स्थित रेडक्रॉस सभाकक्छ म राष्ट्रीय तम्बाखू नियंत्रण कार्यक्रम म जिला स्तरीय समन्वय समिति के बइठक आयोजित होइस । बइठक म कोटपा अधिनियम के कड़ाई ले पालन सुनिश्चित करत हुए सार्वजनिक स्थल मन, स्कूल, कॉलेज मन समेत कार्यालय मन म धुम्रपान करइया के खेलाफ सख्त कार्रवाई करे के निर्देस संबंधित विभागीय अधिकारी मव देय गिस हे।
सार्वजनिक जगा अउ कार्यालय मन म बीड़ी-सिगरेट पियया मन के अब खैर नइए
रायपुर । जिला म तम्बाखू अउ अन्य धूम्रपान ल रोकथाम बर चलत अभियान म तेजी लाय के निरनय लेय गिस हे। जिला पंचायत के मुख्य कार्यपालन अधिकारी दीपक सोनी के अध्यक्षता म आज जिला कलेक्टोरेट परिसर म स्थित रेडक्रॉस सभाकक्छ म राष्ट्रीय तम्बाखू नियंत्रण कार्यक्रम म जिला स्तरीय समन्वय समिति के बइठक आयोजित होइस । […]
Related Posts
Nothing found!
It looks like nothing was found here!


text:
वो जगा जिहां चंपत नारायण जंगले के लाश परे रहिस, वो ह कपसा के लहलहावत खेत के उजाड़ अऊ पथरीला हिस्सा आय.
महाराष्ट्र के ये इलाका मं, येला हलकी जमीन धन उथली जमीन कहे जाथे. हर-भरा डोंगरी अंध कबीला ले जुरे जमीन मन के सुंदर जगा बनाथे, जऊन ह गाँव ले दूरिहा खेत के अलग-थलग परे हिस्सा आय.
चंपत के खदर के कुरिया – भारी घाम अऊ बरसात ले बचे सेती अऊ रतिहा मं जंगली बरहा ले अपन खेत ला बचाय दिन अऊ रात रखवारी करत बिताय रहिस – वो ह अभू तक ले वइसने ठाढ़े हवय. ओकर परोसी मन सुरता करथें के वो ह हमेसा उहिंचे रहय, अपन खेत के रखवारी करत.
करीबन 40 बछर के अंध आदिवासी किसान चंपत अपन कुरिया ले अपन खेत के सब्बो हिस्सा ले देखत रहे होही अऊ संगे संग वो ला बरबाद फसल, माड़ी तक ऊंच राहर, अऊ नजर ले आगू दिखत नुकसान घलो दिखत रहे होही.
वो ह जानत रहे होही के दू महिना मं जब फसल लुये सुरु हो जाही, त कुछु उपज हाथ नई आही. वोला करजा घलो चुकता करे ला रहिस अऊ परिवार के रोज के के खरचा घलो चलाना रहिस. फेर, ओकर करा पइसा नई रहिस.
29 अगस्त, 2022 के बुडत मझंनिया, जब ओकर घरवाली ध्रुपदा अऊ ओकर लइका मन 16-17 कोस दूरिहा बीमार परे अपन ददा के मिले ला जावत रहिन, चंपत ह मोनोसिल के डब्बा पी गे. ये ह जानलेवा कीटनाशक दवई रहिस जऊन ला एक दिन पहिली वो ह ऊधार मं बिसोय रहिस.
फिर वो ह अपन खेत के दूसर डहर खेत मं बूता करत अपन चचेरा भाई ला नरियाइस, खाली डब्बा ला देखावत जइसने भूईंय्या मं गिरे के पहिली आखरी भेंट होवय. वो ह तुरते मर गे.
70 बछर के चंपत के कका रामदास जांगले ह सुरता करथें, “मंय सब्बो कुछु छोड़ के ओकर तीर भागेंव.” जब ये घटना होवत रहिस तऊन बखत वो ह बगल के अपन खेत मं बूता करत रहिस, जऊन ह एक अऊ परती भूईंय्या आय. रिस्तेदार अऊ गाँव के लोगनमन वो ला 10 कोस दूरिहा गाँव के अस्पताल मं ले जाय सेती गाड़ी के बेवस्था करिन. फेर अस्पताल पहुंचते सात डॉक्टर मन वो ला मृत घोसित कर दीन. वो मन के मुताबिक वो ह पहिली ले मर चुके रहिस.
*****
महाराष्ट्र के पश्चिमी विदर्भ इलाका मं यवतमाल के उमरखेड़ तहसील के नानकन गाँव निंगनूर, अधिकतर छोटे धन सीमांत अंध आदिवासी किसान मन परती भूईंय्या ला कमावत बसे हवंय. ये वो जगा घलो आय जिहां चंपत रहत रहिस अऊ मर गे.
बीते दू महिना मं विदर्भ मं जुलाई अऊ अगस्त के मंझा बखत मं सरलग, भारी बरसात के संगे संग सुक्खा ले गुजरत किसान मन के आत्महत्या के जइसने पुर आगे हवय.
रामदास कहिथें, “तीन हफ्ता तक ले हमन सुरुज देंवता के दरसन नई करेन.” वो ह कहिथें, सबले पहिली भारी बरसात ह बोये ला बरबाद कर दीस. येकर बाद सुक्खा के मार ह तऊन ऊपर असर करिस जऊन ह पानी ले बांच गे रहिस. “हमन जब खातू डारे ला चाहत रहेन, त बरसात नई रुकिस. अब, जब हमन ला पानी के जरूरत हवय, त बरसत नई ये.”
पश्चिमी विदर्भ के कपसा इलाका ह दू दसक ले जियादा बखत ले तेजी ले बढ़त मऊसम मं परिवर्तन अऊ खेती मं बढ़त लागत सेती किसान मन के आत्महत्या के अब्बड़ घटना सेती चर्चा मं रहे हवय.
आईएमडी के जिलावार बरसात के आंकड़ा के मुताबिक, विदर्भ अऊ मराठवाड़ा के 19 जिला मं, ये बरसात बखत अऊसतन 30 फीसदी जियादा पानी गिरिस. ये मं जियादा करके जुलाई महिना मं बरसे रहिस. बरसात के कमती होय मं करीबन महिना भर के बखत हवय, ये इलाका मं जून अऊ 10 सितंबर, 2022 के मंझा मं पहिली लेच 1100 मिमी ज्यादा बरस चुके हवय (बीते बछर मन मं ये बखत मं दरज करे गे अऊसत 800 मिमी बरसात के तुलना मं). ये ह अब पनिया बछर मं बदलत हवय.
फेर ये आंकड़ा फेरफार अऊ उतार-चढ़ाव न नई बतायेव. जून करीबन सुक्खा निकर गे. जुलाई के सुरु मं पानी गिरे रहिस अऊ कुछेक दिन मं कमती ला पूरा कर दीस. जुलाई मंझा तक महाराष्ट्र के कतको इलाका मं अचानक पुर आय के खबर मिले रहिस. भारतीय मौसम विभाग (आईएमडी) ह मराठवाड़ा अऊ विदर्भ मं जुलाई के पहिली पाख मं कतको जगा मन मं भारी बरसात (24 घंटा मं 65 मिमी ले जियादा) के सूचना देय रहिस.
अगस्त के सुरु मं बरसात सिरा गे अऊ यवतमाल समेत कतको जिला मन मं सितंबर के सुरु तक लंबा बखत ले सुक्खा देखे गे. ओकर बाद जम्मो महाराष्ट्र मं बरसात फिर ले सुरु हो गे .
निंगानूर के किसान मन के कहना आय के ये इलाका मं भारी ले बहुते जियादा बरसात के बाद लंबा बखत तक ले सुक्खा रहे के बदलाव बनत जावत हवय. ये बदलाव ले किसान मन के आगू मुस्किल होगे हवय के कऊन फसल लगायेंव, कऊन तरीका ला अपनावंय, अऊ पानी अऊ माटी के नमी के रोकथाम कइसने करंय. नतीजा मं तऊन किसिम के बिपत्ति हवय जऊन ह जइसने चंपत ला अपन जान देय ला परिस.
खेती के संकट ला कम करे सेती सरकार डहर ले चलेइय्या टास्क फोर्स वसंतराव नाइक शेतकारी स्वावलंबन मिशन के मुखिया किशोर तिवारी कहिथें के हालेच मं किसान मन के आत्महत्या बढ़े ला धरिस हवय. 25 अगस्त ले 10 सितंबर के मंझा के पाख मं अकेल्ला विदर्भ मं 30 किसान मन आत्महत्या कर लीन. वो हा कहिथें, जनवरी 2022 ले एक हजार ले जियादा किसान मन के आत्महत्या सेती बहुते जियादा बरसात अऊ आर्थिक हालत ला जिम्मेवार माने गीस.
आत्महत्या करेइय्या किसान मन मं यवतमाल के एक गांव के दू भाई घलो सामिल हवंय, जऊन मन एके महिना के भीतर मं आत्महत्या कर लीन.
तिवारी कहिथें, “कतको रुपिया के मदद घलो वास्तव मं मदद होय नई सकय, ये बछर बरबादी बनेच जियादा होय हवय.”
*****
वो मन के खेत पानी मं बूड़े हवंय अऊ फसल मन बरबाद हो गे हवंय, महाराष्ट्र मं बनेच अकन छोटे किसान अवेइय्या बिपत्ति ला अपन आगू बढ़त देखत हवंय.
महाराष्ट्र के कृषि आयुक्त दफ्तर के अनुमान हवय के विदर्भ, मराठवाड़ा अऊ उत्तरी महाराष्ट्र मं करीबन 20 लाख हेक्टेयर कृषि भूमि ये मऊसम ले बरबाद हो गे हवंय. पूरा इलाका के किसान मन के कहना आय के खरीफ फसल काम के लइक नई ये, खराब होगे हवय. सोयाबीन, कपसा, राहेर - हरेक बड़े फसल के नुकसान होय हवय. सुक्खा-भाटा वाले इलाका जऊन मन खरीफ फसल ऊपर आसरित हवंय, ये बछर के बरसात ले तबाही भयंकर हवय.
नंदिया अऊ नरूवा के पार के गाँव – जइसने नांदेड़ के अर्धपुर तहसील मं शेलगाँव – ह कभू नई अवेइय्या पुर के मार ला झेलिस. शेलगाँव के सरपंच पंजाब राजेगोर कहिथें, “हमन हफ्ता भर ले कट गे रहेन.” गाँव के तीर के उमा नदी मं आय पुर के मार ले घर अऊ खेत पानी ले एके बरोबर हो गे रहिस. उमा नदी गाँव ले कुछेक कोस मं आसन नदी मं जाके मिलथे, अऊ संग मं वो ह नांदेड़ के तीर गोदावरी मं मिलथे. भारी बरसात के बखत ये सब्बो नंदिया उफनाय रहिन .
वो ह कहिथें, “जुलाई महिना भर मं अतक पानी बरसत रहय के खेत मं बूता करे मुस्किल रहिस.” येकर साफ सबूत माटी के कटाव अऊ बांचे खुचे फसल मं चिखला देखे जा सकत हवय. कुछेक किसान अपन खराब होय फसल मन ले जऊन कुछु बच गे हवय तेकर साफ-सफई करत हवंय जेकर ले वो मन अक्तूबर मं रबी फसल के सुरुवाती बोवई के तियारी कर सकेंय.
वर्धा जिला के चंदकी मं करीबन 1200 हेक्टेयर कृषि भूमि आज घलो पानी मं बुड़े हवय, हफ्ता भर ले सरलग बरसे के बाद अऊ जुलाई मं यशोदा नदी के पुर मं पुरा गाँव बुड़गे. फंसे गाँव के लोगन मन ला निकारे बर राष्ट्रीय आपदा प्रतिक्रिया बल (एनडीआरएफ) ला बलाय परिस.
50 बछर के दीपक वारफड़े कहिथें, ''सात कम एक कोरी घर बोहागे, जऊन मं मोर घला सामिल हवय. हमार समस्या ये हवय के अब खेती के कऊनो बूता नई ये; ये ह पहिली बेर आय के मंय ठलहा हवंव.” पुर मं घर बोहाय के बाद ले गाँव मं वो ह भाड़ा के घर मं रहत हवय.
दीपक कहिथें, ''हमन महिना भर मं सात बेर पुर देखे हवन, सातवाँ बेर बिक्कट जोर ले आईस, हमर किस्मत बने रहिस के एनडीआरएफ के टीम ह बखत रहिथे हमर करा हबर गीन, नई त मंय इहां नई होतेंव”.
खरीफ फसल बरबाद होय के बाद ले चांदकी के गांववाला मन चिंता मं हवंय: आगू काय होही?
64 बछर के बाबाराव पाटिल अपन खेत मं ठाढ़े हवंय. बचे कपसा के रुख अऊ पटाय हिस्सा तबाही ला बतावत हवय. वो ह खेत मं जऊन कुछु बचे हवंय तऊन ला बचावत हवंय.
वो ह कहिथें, “ये बछर मंय थोर-बहुत पाय घलो सकत हवंव धन नई मोला नई पता. मंय घर मं ठलहा बइठे के बजाय, बांचे पौधा मन ला जिंयाय के कोसिस करत हवंव.” वो हा कहिथे के भारी तंगी हवय अऊ अभी ये ह सुरुच होय हवय.
महाराष्ट्र मं कोसों दुरिहा तक ले बगरे खेत मन के हालत बाबाराव के खेत जइसने हवय : कऊनो जगा खेत मन मं खड़े बढ़िया फसल नई दिखत हवय.
वर्धा मं विश्व बैंक के पूर्व सलाहकार अऊ क्षेत्रीय विकास विशेषज्ञ श्रीकांत बरहाटे कहिथें,“ अवेइय्या 16 महिना मं ये तंगी अऊ बढ़ जाही. “तभे जाके अगला फसल लुये के लइक हो जाही.” सवाल ये हवय के किसान मन 16 महिना कइसने गुजारा करहीं?
बरहाटे के अपन गांव चांदकी के तीर रोहनखेड़ ला भारी नुकसान होय हवय.वो ह कहिथें, “दू चीज होवत हवंय, लोगन मन सोना धन दीगर संपति गिरवी रखत हवंय धन घर के खरचा सेती लोगन ले करजा लेवत हवंय, अऊ जवान लइका मन काम खोजे पलायन करे के मन बनावत हवंय.”
वो ह कहिथें के जाहिर हे, बछर पूरे के बाद बैंक ला फसल करजा नई पटाय सके के कतको ममला दिखहीं.
अकेल्ला चंदकी गाँव मं कपसा फसल के नुकसान 20 करोड़ के आसपास हवय – यानि ये बछर बढ़िया समय होय रतिस त कपसा ह ये गाँव मं कतका पइसा लाय रतिस. ये अनुमान ये इलाका मं कपसा के एकड़ पाछू उपज ले हवय.
47 बछर के नामदेव भोयर कहिथें, “हमर न सिरिफ फसल चले गे, हमन अब तक बोय अऊ दीगर बूता मं करे खरचा ला वसूल नई करे सकन.”
वो ह चेतावत कहिथे, अऊ ये एक पईंत के नुकसान नई आय, माटी के कटाव ह लंबा बखत के (पर्यावरन हालत) समस्या आय.”
फेर महाराष्ट्र भर मं सैकड़ों हजारों किसान जुलाई ले अगस्त तक बरसात झेलत रहिन, शिवसेना के बगावत सेती महा विकास अघाड़ी सरकार गिर गे. राज मं कऊनो काम करेईय्या सरकार नई रहिस.
सितंबर के सुरु मं, नवा एकनाथ-शिंदे सरकार ह राज सेती 3500 करोड़ रूपिया के मदद के घोसना करिस, एक थोकन मदद जऊन ह फसल अऊ जिनगी के असल नुकसान के भरपाई नई करे सकहि. येकरे संग, सर्वेक्षण ले लाभार्थी के पहिचान करे जाय के बाद लोगन मन ला वास्तव मं वो मन के पइसा मिले मं कम से कम साल भर लग सकथे, फेर, लोगन मन ला आज मदद के जरूरत हवय.
*****
कमजोर अऊ बियाकुल दिखत चंपत के विधवा ध्रुपदा ह पूछथे, “का तुमन मोर खेत देखव?” अइसने भूईंय्या मं तुमन काय कमातो? वो ह तीन झिन नान नान लइका 8 बछर के पूनम, 6 बछर के पूजा अऊ 3 बछर के कृष्णा, के मंझा मं हवय. चंपत अऊ ध्रुपदा अपन जरूरत सेती खेत मजूरी घलो करत रहिन.
बीते बछर, ये जोड़ा ह अपन सबले बड़े बेटी तजुली के बिहाव करे रहिन, जऊन ह 16 बछर होय के दावा करथे, फेर 15 बछर ले जियादा के दिखी नई; ओकर तीन महिना के लइका हवय. अपन बेटी के बिहाव मं ले करजा चुकता करे सेती, चंपत अऊ ध्रुपदा ह अपन खेत ला एक रिस्तेदार ला रेग मं दे दीस अऊ बीते बछर कुसियार काटे ला कोल्हापुर चले गीन.
जंगले बिन बिजली वाले झोपड़ी मं रहिथें. परिवार करा अभी खाय सेती कुछु नई ये. परोसी – जऊन मन ओकरे जइसने गरीब अऊ बरसात ले बरबाद – मदद करे आगू आवत हवंय.
सबले पहिली चंपत के मऊत के खबर लिखेईय्या स्थानीय पत्रकार-स्ट्रिंगर अऊ किसान मोइनुद्दीन सौदागर कहिथें, “ये देश हमर गरीब मन ला बेवकूफ बनाय ला जानथे.” वो हा इहाँ के भाजपा विधायक डहर ले ध्रुपदा ला 2,000 रूपिया के मामूली सहायता ऊपर लेख लिखीस, जऊन मं येला अपमान बताय रहिस.
मोइनुद्दीन कहिथें, “पहिली बात, हमन वो मन ला जऊन जमीन देथन वो मं कऊनो घलो खेती करे ला नई चाहय – परती, पथरीला अऊ बंजर. अऊ फिर वो मन ला मदद नई करन.” अपन ददा ले मिले चंपत के जमीन दूसर दर्जा के आय, जऊन ह सीलिंग मं वोकर हिस्सा मं आय रहिस.
मोइनुद्दीन कहिथे, “बछरों बछर ले ये मरद अऊ माईलोगन मन येला उपज के लइक बनाय, अपन बर कुछु करे सेती खून-पसीना बोहाय हवंय.” वो ह कहिथें के निंगानूर गांव ये इलाका के सबले गरीब गाँव मन ले एक आय, जिहां अधिकतर अंध आदिवासी परिवार अऊ गोंड मन रहिथें.
मोइनुद्दीन के कहना हवय के अधिकतर अंध किसान अतके गरीब हवंय के वो मन ये बछर के जइसने जलवायु परिवर्तन ला झेले नई सकंय. ज इसने ये बछर होय हवय. वो ह कहिथे के अंध आदिवासी यानि भूख के संगे संग कठिन जिनगी अऊ घोर गरीबी.
ओकर मरे के बखत, चंपत ऊपर लिखा पढ़ी अऊ बिन लिखापढ़ी दुनो तरीका के करजा बांचे रहिस. करीबन 4 लाख रूपिया, ध्रुपदा ह बनेच समझाय के बाद फोर के बताइस. “हमन बिहाव करे सेती बीते बछर करजा लेगे रहेन; ये बछर अपन रिस्तेदार ले खेत सेती अऊ रोज के खरचा सेती पइसा लेय रहेन”. वो ह कहिथे, “हमन करजा चुकता करे के हालत मं नई हवन.”
अपन परिवार के बिन अचिंता भविष्य के संग, वो ह हालेच मं अपन एक बइला के बीमार होय ला लेके घलो चिंता करत हवय. “मोर बइला घलो खाय ला छोर देय हवय जब ले ओकर मालिक ह ये दुनिया छोर दीस.”
अनुवाद: निर्मल कुमार साहू


text:
धमतरी। जिला के सिहावा म रूठे इंद्रदेव ल प्रसन्न करे बर आदिवासी मन ह खास पूजा करिन। आदिवासी मन के पुराना जमाना के प्राचीन मान्यता मम के मुताबिक आसपास के गांव के लोगन इकट्ठा होके नाच गाना के संग देवी-देवता मन के पूजा करिन। येमा हैरानी के बात ये रिहिस के ये दफा घलो पूजा खत्म होय के थोड़कन देर म बारिश घलो होय लगिस। सायद ये ही वजह हे ये तरह के पूजा म आदिवासी मन के आस्था बरसों ले कायम हे।
रूठे इंद्रदेव ल मनाया बर आदिवासी मन करिन खास पूजा
धमतरी। जिला के सिहावा म रूठे इंद्रदेव ल प्रसन्न करे बर आदिवासी मन ह खास पूजा करिन। आदिवासी मन के पुराना जमाना के प्राचीन मान्यता मम के मुताबिक आसपास के गांव के लोगन इकट्ठा होके नाच गाना के संग देवी-देवता मन के पूजा करिन। येमा हैरानी के बात ये रिहिस के ये दफा घलो पूजा […]
Related Posts
Nothing found!
It looks like nothing was found here!


text:
यहू बछर एक पानी टोर दे हे। मेछा अइठत पान खावत सोंचत हावय - अब नानहे किसान मन मोर कन ले पानी मागही।
समारू मुधरहा ले उठ जाय संगे संग ओखर बेटी गोमती तको उठय।
समारू अपन बेटी ल किहिस - बेटी गोमती झटकुन चाय बनादे, चाय पी के सोनसाय कना जाहू।
गोमती चाय बना के अपन ददा ल दिस।
- एक पानी पलोय ल लागही का ददा। गोमती किहिस।
- हव बेटी, सोनसाय कना जाथौं पानी मांगे बर।
टीबी म गाना देखत सोनसाय ह चाय पियत झुमत अपनो गात हवे।
- सोनसाय घर म हावस का जी। समारू चिल्लाइस।
- मोला कोन चिल्लावत हावय रे जा तो देख, सोनसाय अपन नौकर ल किहिस।
- समारू हरे मालिक। नौकर बताइस।
- ओला बैठक खोली म बैठार रे। सोनसाय किहिस
समारू बैठक खोली म गुणत रहय, कि यहू बछर एक पानी टोर दे हे,ये बछर मोला सोनसाय पानी दिही की नई दिही,के पानी लागही मोला।
- का सोचत हस समारू, काबर आहस तेला झटकुन बता,मोर कन अड़बड़ बुता काम हावय। सोनसाय किहिस।
पानी मांगे बर आ हो जी,खेत म एक पानी पलोय ल लागही,तेहां एक पानी पलो देबे त मोर धान ह सोला आना हो जही। समारू किहिस।
सोनसाय मेछरावत किहिस - पानी पलोय बर पलोहू फेर एकड़ पाछू चार हजार रूपया लुहू।
- अरे ददा रे, समारू किहिस, मन म।
- गांव म ठेका ले के पलोय के किमत चार हजार चलत हावय ओखर हिसाब से एक पानी के पइसा जादा ले जादा चार, पाँच सौ रुपया होही जी सोनसाय।
- त तोला पानी नई पलोना हे। सोनसाय किहिस।
मरइया का नई करय,आंसू डबडबाय समारू राजी हो जथे।
गोमती पढ़ई लिखई म होसियार राहय। हर बछर अपन कक्षा म पहली नम्बर ले पास होवय।
समारू अपन बेटी गोमती ल पानी पलोय के दाम ल बताइस त गोमती दंग रहीगे। उही दिन ले प्रण करथे कि मेह ये गांव म नहर लाय के उदिम करहूं।
गोमती बी. ए. म पूरा कालेज म पहली आहस। गांव भर म गोमती के सोर होगे।
गोमती अब दुख ल धर के नहर लाय के उदिम म लग जथे। बार बार कलेक्टर कन आवेदन देवय, फेर आवदेन के सुनवाई नई होय। नेतागिरी करके सोनसाय आवेदन ल दबवा दे।
गोमती तभो ले हिम्मत नई हारिस। केहे गेहे न कि घुरवा के दिन तको बहुरथे। नवा कलेक्टर मैडम आइस, वोहर इमानदार रिहिस,सासन के योजना ल पूरा करे के उदिम करय ओखर ले नेतागिरी कोसो दूर भागे।
गोमती के आवेदन ल देखिस अउ नहर बनाय बर सरवे करे के अधिकारी मन ल आदेस दिस।
सोनसाय नेतागिरी करे के उदिम करिस फेर नवा कलेक्टर कर काम नई आइस।
सोनसाय अब गांव के छोटे छोटे किसान मन ल भड़काय के चालू कर दिस कि तोर खेत हर नहर नाली म निकल जही त तेहर कामे खेती बाड़ी करबे जी।
सोनसाय कोती अड़बड़ अकन छोटे किसान मन खड़ाहोगे अपन कोती खड़ा होत देख के मेछा ल अइठन लागिस।
संजू कथे - हमर गांव म नहर नई चाहि। नहर बनाही त हमर गांव के कतको खेत, नाली म निकल जाही। बिहान दिन गोमती बुगरु, बबा के चौरा म सब्बो किसान मन ल बलाइस अउ समझाइस कि जेन कोती सरवे होय हावय ओ कोती सबले जादा खेत तो सोनसाय के हावय। इहां नहर झन बने कहि के तुमन ल भड़कात हावय। तुमन बने सोचो हर बछर एक, पानी टोरथे ताहन सोनसाय एकड़ पाछू चार हजार रुपया लेथे।
शासन ह हमर जमीन के मुआवजा तको दिही।
का पूरा जीवन ल गरीबी में बिताना हे।
संजू किहिस मेहर अपन खेत म नहर नाली दे बर राजी हाबौ।
संजू के संगे संग सब्बो किसान राजी हो जथे।
सब्बो किसान के गोठ ल सुन के गोमती कांध मलकाय लागिस।
थोड़िक दिन म नहर बनगे गांव म खुसहाली छागे। सोनसाय के अकड़ टूटगे।
समारू किहिस गोमती असन बेटी एहर गांव म जनम धरे।
ग्राम डाभा एपो0 करेली छोटी
मगरलोड जिला धमतरी


text:
गरियाबंद। सुने होहा जेमा दूध के नदिया बोहाए के बात होथे। फेर अइसन कुछ सच म देखे बर मिलिस गरियाबंद के पोंड गांव म। जिहां दुग्ध उत्पादक मन दूध ल नदिया म बोहाके बिरोध जताइन। बताए जात हे कि ये किसान मन ले दुग्ध महासंघ कइ बछर ले दूध बिसात आत हे। फेर 3 दिन पहिली गुणवत्ता के सवाल म किसान मन ले दूध लेना बंद कर दे गिस। जेकर बाद पोंड समिति ह 700 लीटर दूध ल नदिया म बोहाके बिरोध प्रदर्सन करिन। उत्पादक मन महासंघ उपर बहाना बनाए के आरोप लगात कहिन कि ओमन कइ बछर ले इही गुणवत्ता के दूध महासंघ ल देत आत हें। एती दुग्ध महासंघ के जिला अध्यक्ष ह जल्दी सबकुछ ठीक करे के भरोसा दिलाइस हे।
मुंह तांकत रहगिन लोगन…..दूध उत्पादको मन के ये अनोखा प्रदर्सन ले
गरियाबंद। सुने होहा जेमा दूध के नदिया बोहाए के बात होथे। फेर अइसन कुछ सच म देखे बर मिलिस गरियाबंद के पोंड गांव म। जिहां दुग्ध उत्पादक मन दूध ल नदिया म बोहाके बिरोध जताइन। बताए जात हे कि ये किसान मन ले दुग्ध महासंघ कइ बछर ले दूध बिसात आत हे। फेर 3 दिन […]
Related Posts
Nothing found!
It looks like nothing was found here!


text:
सोमवार बिहनिया 11 बजे होही 41 बछर के मुनेश्वर मांझी अपन छितका कुरिया के परछी मं अराम करत रहिस. कुरिया के बहिर खुला जगह मं तिरपाल वोला घाम ले बचावत रहिस.फेर ये हा थोरकुन के सुभीता आय. पटना सहर ले 17 कोस दुरिहा काको कस्बा के मुसहारिटोलनेर के बासिंदा मुनेश्वर कहिथे, “बीते पंदरा दिन ले मोर करा कोनो बुता काम नई ये."
मुसहरिटोला – तऊन इलाका ला तेकर बर चिन्हे पहिचाने जाथे जिहाँ मुसहर, दलित समाज के लोगन मन रहिथें - 3 कोरी घर परिवार रथें. मुनेश्वर अऊ ओकर टोला के दीगर लोगन मन तीर के खेत मन मं रोजी मजूरी करके गुजारा करथें. फेर बनी भूति रोजे नई मिलय मुनेश्वर कहिथे, बछर भर मं रबी अऊ खरीफ फसल के बुवाई अऊ लुवाई के 3-4 महिना काम बुता मिलथे.
रबी फसलों की बुवाई और कटाई के दौरान वर्ष के केवल 3-4 महीनों के लिए उपलब्ध है।
पाछू बखत वोला बुता मिल रहिस एक झिन 'बाबू साहब' के खेत मं,जेन ह राजपूत समाज के जमींदार रहिस. “आठ घंटा बूता के, 5 किलो चऊर मं150 रुपिया मजूरी मिलिस.बस अतकेच,” मुनेश्वर खेत बनिहार मन ला मिलत रोजी मजूरी के बारे मं कहिथे. नगदी के बदले मिले चऊर ला मंझनिया खाय संग जोड़े जाथे- 4-5 रोटी, धन भात अऊ दार साग के संग.
फेर ओकर बबा ला 1955 मं भूदान आन्दोलन के बखत खेती बर 3 बीघा जमीन मिले रहिस – जब जमींदार मन भूमिहीन ला बनते बर अपन जमीन के एक हिस्सा छोड़ दे रहिन - ये ह बने कमाय लइक नई ये. मुनेश्वर बताथे, “जमीन जिहाँ हमन रथन तिहां ले 1 कोस दुरिहा मं हवय. जब बोथन त मवेशी खा जाथे अऊ हमन ला नुकसान होथे.”
मुनेश्वर के परिवार अऊ दीगर लोगन मन जियादा करके महुआ ले मंद बनाके बेचथें अऊ गुजारा करथें.
फेर ये हा खतरनाक कारोबार आय. बिहार राज के कानून मं बिहार निषेध और उत्पाद शुल्क अधिनियम, 2016 – मंद बनाय के, बेचे के रोक लगाथे. अऊ महुआ ले बने मंद घलो जेन ला देसी धन पारम्परिक शराब के रूप मं रखे गे हवय ये कानून के दायरा मं आथ .
फेर कमती बुता काम मुनेश्वर ला छापा, गिरफ्तारी अऊ अदालत के डर के बावजूद मंद बनाय बर मजबूर करथे. वो हा कहिथे, “कऊन नई डेराय? हमन ला डर लागथे. फेर जब पुलिस ह छापा मारथे त मंद ला लुका के भाग जाथन.” अक्टूबर 2016 मं प्रतिबंध लागू होय के बाद ले पुलिस ह टोला मं 10 ले जियादा घाओ छापेमारी करे हवय.“ मंय कभू नई धरायं. वो मन कतको प ई त बरतन अऊ चूल्हा ल फोर दिन फेर हमन अपन काम करत हवन.”
जियादा करके मुसहर मन भूमिहीन हवंय. देस के वन जनजाति ये समाज ह कोंटा मं परे हे अऊ कलंक के बोझा ला ढोवत हवय. बिहार मं मुसहर मन ला सबले जियादा आर्थिक अऊ समाजिक रूप ले वंचित महादलित के रूप मं रखे गे हवे. कम साछरता-29 फीसदी अऊ कौशल के कमी के संग 27 लाख के आबादी सायदेच कोनो कुसल बुता मं लगे होंही. फेर महुआ मंद वो मन के परम्परा ले मिले पिये के चीज आय लेकिन अब वो मन एला कमाय खाय के जरिया बना ले हंवय.
मुनेश्वर 15 बछर के उमर ले महुआ मंद बनावत हवय. वो हा कहिथे, “मोर ददा गरीब रहिस.ठेला खिंचे ले मिले कमई नई पुरत रहिस. मोला कभू-कभू जुच्छा पेट इस्कूल जाय ला परय. ओकरे सेती कुछेक महिना बाद जाय ला बंद कर देंव.तीर तखार पड़ोस के कतको परिवार मं मंद बनावत रहिन, त मंय घलो सुरु कर देंव. मंय 25 बछर ले ये ला करत हवंव.”
मंद बनाय मं समे लगथे. सबले पहिली महुआ के फूल ला गुर अऊ पानी मं फिलोय जाथे अऊ एला हफ्ता भर तक ले छोड़ दे जाथे. फेर एला बड़ अकन हांड़ी मं रखके उसने जाथे.एक ठन अऊ माटी के हांड़ी जेन ह ओकर ले छोटे रहिथे, तरी डहर खुल्ला तेन ला एकर ऊपर रखे जाथे. माटी के हांड़ी मं एक ठन भोरका रथे जेन मं नली लगाय जाथे. ये ह पानी वाला एक ठन दिगर हांड़ी ले जुड़े रहिथे, जेन ला माटी के हांड़ी के ऊपर रखे जाथे.भाप ला रोके बर जम्मो तीनो हांड़ी के खाली जगा मन ला माटी अऊ कपड़ा ले भर दे जाथे.
महुआ ला उसने ले जेन भाप निकलथे तेन हा माटी के हांड़ी मं जमा हो जाथे. ये हा नली डहर ले तीसर हांड़ी मं टपकत जमा होवत जाथे. करीब 8 लीटर मंद बनाय मं 3 ले 4 घंटा सरलग आगि जलाय ला परथे. मुनेश्वर कहिथे, "हमन ला उहाँ (चूल्हा करा) रहे ला लागथे जेकर ले आगि बरते रहय. ये हा बहुत गरम आय. हमर देह बरथे.फेर हमर गुजर बसर बर ये ला करे ला परही.” मंद बनाय बखत एकर बर 'महुआचुआना' शब्द के उपयोग करे जाथे.
मुनेश्वर महिना मं 40 लीटर महुआ मंद बनाथे, एकर बर वोला 7 किलो फूल, 30 किलो गुर अऊ 10 लीटर पानी के जरूरत परथे. वो हा 700 रुपिया के फूल,1200 के गुर बिसोथे. चूल्हा के लकरी बर 10 किलो के 80 रुपिया कुल महिना के 2 000 रुपिया खरच करथे.
मुनेश्वर कहिथे, ''हमन मंद बेचके हर महीना 4,500 रुपिया कमा लेथन.'' खाय मं खर्चा के बाद 400-500 रुपिया बांचथे. ये हा लईका मन के खई खाय मं खर्चा हो जाथे.” ओकर घरवाली 36 बछर के चमेली देवी के 5 ले 16 बछर तक के 3 झिन टुरी हवंय. वो मन के सबले छोटे 4 बछर के टूरा आय. चमेली घलो अपन घरवाला संग खेत मं मजूरी करथे अऊ मंद बनाथे.
वो मनके ग्राहेक तीर तखार के गाँव के मजूर मन आंय.मुनेश्वर कहिथे, हमन एक पौव्वा के 35 रुपिया लेथन, ग्राहेक ला नगदी देय ला परथे. हमन कऊनो उधार मंगेइय्या मन ला भाव नई दन.
मंद के मांग बहुतेच आय-सिरिफ तीन दिन मं 8 लीटर बेंचा जाथे.फेर जियादा मंद बनाय मं खतरा हवय. मुनेश्वर कहिथे, “जब पुलिस छापा मारथे त जतेक मंद ला फेंक देथन अऊ हमन ला नुकसान उठाय ला परथे. एकर अपराध मं जेल के सजा हवय जेन ह कड़ा अऊ उमर भर के हो सकत हवय, अऊ एक लाख ले दस लाख तक के डांड भरे ला पड़ सकत हवय.
मुनेश्वर बर मंद ह गुजारा सेती आय,मुनाफा कमाय के धंधा नई आय. एक खोली ला देखावत इसारा करत कहिथे, “मोर घर ला देख, एकर मरम्मत बर पईसा नई ये.” वोला सुधार करे मं कम से कम 40 हजार ले 50 हजार रुपिया लगही. कमरा के फरस माटी के आय, भीतर के दीवार हा माटी ले लिपाय हवय, हवा आय जय सेती कोनो झरोखा नई ये. कमरा के एक कोंटा मं चूल्हा जिहां भात रांधे के बरतन अऊ सूरा गोस रांधे बर कड़ाही रखाय हवय. मुनेश्वर कहिथे, “हमन सूरा के गोस बनेच खाथन, ये हा हमर स्वास्थ्य बर बने आय." टोला मं गोस बर सुरा पाले जाथे, अऊ टोला मं 3-4 दूकान मं बेचे ला रखाय सूरा गोस के कीमत ला मुनेश्वर कहिथे, 150 ले 200 रुपिया किलो. सब्जी मंडी 4-5 कोस दुरिहा हवय.वो हा कहिथे, "हमन कभू-कभू मंद पीथन."
2000 मं कोविड -19 लॉकडाउन बखत मंद के बिक्री मं कोनो असर नई परिस, अऊ मुनेश्वर कमाईस.वो बखत 3,500-4,000 रुपिया महीना. वो हा कहिथे, “हमन महुआ, गुर के इंतजाम करे रहेन अऊ ये ला बनायेन. दूर-दराज के इलाका मं बहुत जियादा रोक नई रहिस, एकर ले हमन ला मदद मिलिस. हमन ला ग्राहेक घलो मिलीन. मंद पिये ह अतका आम बात आय के लोगन मन ला कोनो कीमत मं मिल जाही.”
फेर जब मार्च 2021 मं ओकर ददा के मउत होगे त कर्जा मं बोड़ागे. नहावन अऊ समाज ला खवाय बर मुनेश्वर ला एक झिन राजपूत महाजन ले 5 फिसद बियाज मं 20,000 रुपिया करजा लेय ला परिस. वो हा कहिथे, “अगर मंद बनाय मं रोक नई रतिस त मंय पइसा बचा लेथें अऊ कर्जा चुका देतें. फेर कोनो बीमार पर गे त कर्जा ले ला परथे. हम अइसने कइसे जिये सकबो?”
एकर पहिली मुनेश्वर ह कमाय खाय बर दिगर राज मं चले गे रहिस जिहां ले निरास लहूँट गे. घर सड़क बनाय के जइसे बुता बर पहिली घाओ 2016 मं महाराष्ट्र के पुणे गे रहिस फेर 3 महिना गुजरे लहुंट के आ गे. वो हा कहिथे, “जेन ठेकेदार मोला ले के गे रहिस तेन हा कोनो बुता नई देवत रहिस. एकर सेती निरास हो के मंय लहुंट गेंय.” 2018 मं उत्तर प्रदेश गे रहिस अऊ ये बखत महीना भर मं लहुंट के आ गे. वो हा कहिथे, “मोला कम रकम मिलत रहिस. सड़क खोदे के 6 हजार रुपिया महिना, एकर सेती लहुंट के आ गेंव.तब ले कोनो डहर नई गेंव.”
मुशहरिटोला मं राज के कल्याणकारी नीति मन के असर नई ये, लोगन ला काम बुता देय बर कऊनो उपाय नई करे गे हवय, फेर टोला चलैइय्या पंचायत के मुखिया मन इहाँ के लोगन मन ला मंद बनाय ला छोड़े ला कहिथें. मुनेश्वर कहिथे, “सरकार हा हमन ला बेआसरा छोड़ दे हवय, हम उपर ककरो सहाय नई ये.” वो हा कहिथे, किरपा करके सरकार करा जाव अऊ बतावव के तुमन ये टोला मं एको ठन शौचालय नई देखे हवव. सरकार हमन ला मदद नई करत हे, तेकरे सेती मंद बनाय ला परथे. आगरा सरकार ह हमन लाछोट अकन दुकान सुरु करे बर धन मांस-मछली बेचे बर पईसा देतिस, नऊकरी देतिस त हमन मंद के कारोबार ला नई करतेन.”
मुसहारिटोला रहैइय्या 21 बछर के मोतीलाल कुमार बर महुआ मंद आय के माई जरिया आय. खेती के कभू कभार मिले काम अऊ कम दाम ह 2016 मं प्रतिबंध ले दु तीन महिना पहिले मंद पिये के लत ला छुड़ाय ला सुरु कर दे रहिस. वो हा कहिथे, “हमन ला रोजी मं सिरिफ 5 किलो चऊर दे गे रहिस.” 2020 मं वोला सिरिफ 2 महिना के कम मिले रहिस.
मोतीलाल, ओकर दाई–ददा अऊ ओकर 20 बछर के घरवाली बुलाकी देवी, सब्बो महुआ मंद बनाथें. हर महिना 24 लीटर बनाथें. वो हा कहिथे, “मंद बनाके जतके पइसा मंय कमाथें, वो हा खाय पिये, कपड़ा लत्ता अऊ दवई मं खरच हो जाथे. हमन बहुतेच गरीब अन. मंद बनाय के बाद घलो पईसा नई बचा पावथन. मंय कोनो तरीका ले अपन बेटी के देखभाल करत हवंव. अगर मंय अऊ मंद बनाहूँ त मोर आमदनी बढ़ जाही.ओकर बर पूंजी के जरूरत हे, जेन ह मोर करा नई ये.”
मनरेगा ले इहाँ के मुसहर मं ला कोनो जियादा मदद नई मिलिस. मुनेश्वर ह सात बछर पहिली मनरेगा कार्ड बनवाय रहिस, फेर वोला कभू कोनो काम नई देय गीस. मोतीलाल करा न तो मनरेगा हवय अऊ न तो आधार कार्ड. टोला के कतको मन आधार कार्ड बनाय बर अफसरसाही के बात करथें. मोतीलाल कहिथे, “जब हमन ब्लॉक दफ्तर (एक कोस दुरिहा) जाथन त मुखिया के दसखत वाला चिठ्ठी मांगथें, जब मुखिया के चिठ्ठी देथन त इस्कूल के चिट्टी मांगथें. जब इस्कूल के चिठ्ठी देथों त पईसा मांगथें.” मोतीलाल कहिथे, “मोला मालूम हवय ब्लॉक अधिकारी 2,000-3,000 रुपिया रिश्वत लेके आधार कार्ड देथें, फेर मोर करा पईसा नई ये.”
मुशहरिटोला के बाशिंदा मन के रहन-सहन के हालत ले साफ हवय के लोगन मन ला कमती मिलत हवय. इहाँ शौचालय नई ये. सार्वजनिक शौचालय घलो नई ये. ककरो घर रसोई सिलेंडर नई ये - लोगन मन अब तक ले रांधे अऊ मंद बनाय बर लकरी बारथें. सरकार अस्पताल 1 कोस दुरिहा हवय जेन हा 1 दर्जन पंचायत ला संभालथे. मुखिया कहिथे, “इलाज के सुविधा खराब हवय, एकर सेती लोगन मन निजी दवाखाना उपर आसरित हंवय.” इहाँ के बासिंदा मन के मुताबिक, महामारी के बखत टोला मं एक भी कोविड-19 टीकाकरण शिविर के आयोजन न ई करे गे रहिस. लोगन मन ला जागरूक करे बर कोनो सरकारी अफसर ये इलाका मं नई आइस.
फेर जिहाँ तक ले कतको बुनियादी सुविधा नई मिले के बाद घलो मंद के बिक्री हा परिवार मन ला एक टोला मं बांध के रखिस. मोतीलाल कहिथे, हमन ला कोनो नउकरी नई मिलय, एकर सेती हमन मजबूरी मं मंद बनाथन.हमन सिरिफ मंद ले जियत हवन. फेर हम एला बनाय ला बंद कर देबो तो मर जाबो.
लोगन मन के पहिचान अऊ हिफाजत के सेती नांव अऊ वो मन के खास जगा ला बदल दे गे हवय.
अनुवाद: निर्मल कुमार साहू